text:
WILLEMSTAD - Kòrsou ta manda di dos petishon pa sosten na Gobièrnu Hulandes en konekshon ku e impakto di migrashon for di Venezuela tin riba komunidat di Kòrsou. Ku e petishon di sosten aki a base di artíkulo 36 di Statuto, Kòrsou ta hasi apelashon, for di su propio responsabilidat pa migrashon, riba e disponibilidat pa yuda otro den Reino, manera esaki ta ankrá den Statuto.
Ku e petishon aki Kòrsou ta purba mobilisá sufisiente konosementu, ekspertisio i kapasidat pa atendé ku e retonan di migrashon. Ta pidi sosten i mas koperashon pa entre otro optimalisá e lokalisashon riba laman, sostené den e prosedimentunan di protekshon a base di artíkulo 3 EVRM (‘Europees Verdrag voor de Rechten van de Mens) pa asina e ta den liña ku e obligashonnan internashonal, mehorá e forma ku ta atendé ku estadia ilegal, logra ekspanshon di e kapasidat di detenshon pa asina fasilitá e proseso di regreso di e persona indokumentá i eliminá riesgonan di kuido médiko.
Kòrsou ta eksperensiá mas i mas e konsekuensianan negativo di e krísis migratorio Venezolano. Gobièrnu ta konstatá ku migrashon masal riba kua e paisnan di Reino ta preparando huntu pa medio di harmonisashon i e preparashon di plannan, lo no sosodé (ainda) den forma di un fluho grandi den tempu kòrtiku, ku lo manifestá su mes riba laman na nos frontera, pero ku e migrashon masal ei ya a tuma lugá tiki tiki, bou di radar for di 2016.
Ta trata aki di entre otro di Venezolanonan ku despues di e periodo maksimal di estadia komo turista òf despues ku nan estadia temporal a kaduká, no a regresá nan pais i Venezolanonan ku a drenta e pais riba botonan ilegal.
A base di e promé petishon di sosten Hulanda a kontribuí ku 132.000 euro pa mehorashon di e kapasidat di detenshon pa personanan no dokumentá ku ta warda pa sali for di e isla. A traha huntu ku diferente ministerio i instansianan hulandes en konekshon ku e implementashon di e prosedimentu pa estranheronan ku ke protekshon bou di artíkulo 3 di EVRM.
Gobièrnu di Kòrsou ta spera un reakshon positivo di Hulanda riba e di dos petishon aki. E forma eksakto kon lo duna kontenido na e sosten aki ta tópiko di konsulta entre e paisnan.
Migrashon masal den sifra
Entrega di e petishon pa sosten aki ta enfatisá e impakto grandi ku e desaroyonan na Venezuela tin riba Kòrsou, por ehèmpel riba aria di migrashon pero tambe riba ekonomia i en partikular refineria. Ta trata di desaroyo riba kua Kòrsou no tin influensia i riba kua e konsekuensianan ta na gran eskala.
E kalkulashon di gobièrnu basá riba investigashon ta ku entre 4000 i 6000 Venezolano ta biba na Kòrsou sin dokumentashon legal. E personanan aki ta biba i traha ilegal aki. Ademas, a señalá kasonan di trafikashon humano, trafikashon di droga i arma. Tin preokupashon pa e konsekuensianan negativo di esaki riba e komunidat i ekonomia di Kòrsou manera merkado laboral, salubridat i enseñansa.
A base di koperashon, konsulta i interkambio di data entre e departamentonan konserní, Kòrsou ta hañando mihó bista di e embargadura i e impakto di esaki.


c: text/html

text: KRALENDIJK – Riba kaya Internashonal, nèt den e bògt pabou di kazèrne di brantwer na e momentunan aki tin un kantidat di greis riba kaminda. Ta trata di tera i un kantidat di baranka. Pa un motibu of otro e greis a kai for di un trùk ku tabata transportando esaki. Pa straño ku por parse, shofùr di e trùk no a tuma nota di e greis ku a kai for di su vehíkulo i a sigui kore bai. Vehíkulonan ku ta tráfikando riba e kaya aki, tin ku tene kuenta den e bògt aki ya ku tin un kantidat di greis riba kaminda ku tur e konsekuensia ku esaki por tin. Shofùrnan ta uzando e karetera di tera kantu di kaminda pa evitá di kousa daño na nan vehíkulo. Mientras tantu Selibon a wòrdu yamá pa presentá ku un loader pa kita e greis i limpia e tera pa evitá ku vehíkulonan ta slep riba kaminda.

robotstxt: allowed

filter: keep


text:
Na e dam di Rooi Afo ta yega diferente cunukero, specialmente esunnan di Paradera y area, pa saca e awa pa nan plantacion. Pa varios siman tin problema tumando luga y consecuentemente e cunukeronan di Paradera y area a bini hunto pa trece nan preocupacion dilanti.
Abby Croes, kende ta un cunukero, a splica cu compania ta keda saca awa y esaki ta algo no desea. Nan a bin ripara cu den e ultimo dos siman tur dia un compania ta chica awa 24/7. Nan a hasta presenta na e departamento di agricultura, esta Santa Rosa, pa trece nan preocupacion. E contesta ricibi dje instancia, ta cu pa binti aña e compania ta haciendo esey y con awo nan a bin ripara.
E tubo cu tin eynan ta bay dam y no ta mira cu tin buraco. Pero awo cu awa a baha, por mira cu tin un buraco. Pa motibo cu ta chica awa 24/7 esey a trece preocupacion n’e cunukeronan. El a splica cu na momento awa seca, ta dal e porta cera. Esey ta pone nan cu ta yega eynan den nan pickup cu tanki no por coy awa, pero e compania si ta bay sigui chica ya cu nan tubo ta memey dje dam. Santa Rosa a informa Croes, cu nan no tin nada di bisa n’e dam, pero si ta cera e porta dia di maña ora esaki cuminsa seca. Motibo cu ta haci esey, no ta conoci pa su persona.
Croes a splica cu el a yama Santa Rosa siman pasa riba e situacion y ayera tambe. Aki ta unda cu e telefonista a bisa nan cu e directora a puntra dicon pa binti aña largo nan no a ripara cu e compania ta chicando awa. E cunukeronan kier sa cerca ken nan mester bay si e departamento di agricultura di gobierno no ta proteha nan. Nan no tin un plantacion y loke nan ta produci sea ta pa nan mes y famia, y si tin un tiki di mas, nan por bende algo. Nan ta pidi pa yega na un solucion.
Pa cobertura mas amplio, lesa e edicion di TREMPAN mañan.


text: KRALENDIJK – Trabounan na waf di piskadó na Playa Pabou a inisiá. Manera palabrá, despues ku terminá ku trabou di renobashon di waf na Chachacha Beach, ta sigui ku esun di piskadó na Playa Pabou. Ya pa algu mas ku 2 siman ta hasiendo trabou na e waf di piskadó ariba menshoná. E waf ya eksistente na e sitio, awor ta bai bira mas largu, asina kreando mas espasio pa entre otro mas boto di piskadó por mara na e waf na mes momentu. Pues momentu ku e trabou ta kla na e waf, tin poko mas espasio pa usuarionan. Diputado Kroon a trese dilanti ku trabounan ta tumando lugá i kada kos ta tuma lugá na su debido tempu. Intenshon ta pa despues ku terminá trabounan na waf di piskadó na Playa Pabou, lo sigui ku trabounan di mantenshon na e waf na Sorobon. Pa loke ta trata e kas di piskadó ku tin na Playa Frans, gobièrnu di Boneiru a pone fondonan disponibel pa drecha e kas aki i e ‘slipway’. Potrèt ta ilustrá parti di e trabounan na waf di piskadó na Playa Pabou.


text:
KRALENDIJK – Boneiru ta den un situashon alarmante na e momentunan aki debí na e kantidat haltu di sifranan di kontagio di Covid-19. Den un korto tempu e kontagionan a subi drástikamente. Nos isla tin algun siman ta bai ku tur dia mas di 20 kaso nobo di e vírùs di corona. Esaki a sòru pa un preshon enorme riba e departamentu di Salubridat Públiko tambe, aparte di Fundashon Mariadal ku ta man yen ku personanan ku ta wòrdu hòspitalisá. E departamentu di Salubridat Públiko na promé instante tabata basta okupá ku personanan ku tabata yama un tras di otro pa tèst debí ku nan tin un òf otro síntoma. No por a kontesta tur yamada i personanan mester a yama diferente bes pa por haña kontakto ku un trahadó di callcenter pa por risibí un sita pa tèst. Despues a bini e asuntu di bakunashon aserka ku a sòru pa aun mas preshon. Un kantidat grandi di hende a bèl. Hendenan no tabata haña reakshon i a kere e ora ei ku e callcenter no tabata den uso. Pero henter ora e trahadónan tabata drùk ta kontestá telefòn. Komo ku asina tantu hende tabata yama, a habri liña èkstra kaminda a ekspandé e liñanan di e callcenter pa traha un sita pa e angua di corona tambe.
Awe djaweps 25 di mart 2021 nos isla tin un total di 446 kaso aktivo. E situashon i preshon riba e departamentu di Salubridat Públiko a bira asina grandi ku pa sigur mas di 1 siman kaba, trahadónan di e departamentu menshoná ku tin na nan enkargo e tarea pa yama duna resultado di tèst, monitòr salú di esnan positivo i yama esnan ku mester bai karentena praktikamente imposibel. Na e momentunan aki e departamentu menshoná no ta yama niun hende ku mester bai den karentena mas. Ta duna prioridat awor na solamente personanan ku a tèst positivo. Ta yama duna resultado, monitòr nan salú ounke esaki tampoko ta logrando manera mester ta. Esaki ta nifiká tambe ku e persona ku a tèst positivo pa Covid-19 mes tin ku yama tur esnan ku e tabata den kontakto di aserka kuné, pa informá nan pa drenta karentena 10 dia. Esaki ku tur su konsekuensia ku e tin kuné. Pues no tin kòntròl tampoko mas riba e kantidat di persona ku mester ta den karentena aki na Boneiru. Loke ta bou di kòntròl na e momentunan aki ta solamente e kantidat di persona hòspitalisá i kantidat di kasonan aktivo ku ta kuadra ku resultado di tèst.
Riba nos pregunta kiko ta bai pasa ku e sifranan, di e departamentu di informashon i komunikashon di Gobièrnu di Boneiru, Radio Live 99.9 FM a risibí e informashon ku ta pendiente pa bai kita e kantidat kompletu di persona ku ta den karentena komo ku esaki no ta bou di kòntròl mas. Ta nifiká ku kada persona tin ku karga su responsabilidat komo ser humano pa keda 10 dia máksimo den karentena i mester informá di imediato su dòkter di kas i e departamentu di SZW. Na momentu ku bo ta den karentena i bo haña síntoma, bo mester tuma kontakto mesora na e number 0800 – 0800 pa traha un sita pa tèst i no por sali for di kas ni tampoko bai trabou te na momentu ku bo resultado ta konosí.
Mas aleu den un reakshon pa Radio Live 99.9 FM, Gezaghèber Edison Rijna a konfirmá e notisia aki i ta hasi un yamada urgente pa tur hende kuida. Kuida i sigui kuida. Kumpli i sigui kumpli ku e medidanan. Nos tin chèns pa kambia e situashon na nos fabor. Ta dependé di abo, ami di nos tur si nos ta logra. Nos por. Basta nos ke. Ta pidi kada suidadano pa porfabor tene nan mes na reglanan di karentena i isolashon pero tambe pa kuida mas tantu posibel bo mes i esnan rondo di bo.


text:
ORANJESTAD/WILLEMSTAD – Ady Thijsen, presidente di parlamento di Aruba, no ta haya cu mester a pone hopi awa na biña pa logra Tweede Kamer vota pa su amienda riba e Rijkswet Koninkrijksgeschillen (ley pa conflicto den Reino). “Nos no por a bisa si: tur cos of nada. Sino nos lo a cay bek den e mesun situacion di 10 aña pasa.” E ta pone su speransa awor den Eerste Kamer.
Den su amienda nobo adapta lo propone pa un seccion apart pa trata conflictonan di e paisnan den Reino. E seccion aki lo mester haya su cas na Raad van State na Hulanda. Mester investiga ainda si esaki ta posibel. Sinembargo mayoria di Tweede Kamer a vota pa e amienda-Thijsen aki pa adapta e concepto di ley (Rijkswet) cual ta un proposicion di secretario di estado Hulandes Raymond Knops.
Pero prome e votamento, Thijsen mester a adapta su amienda riba e condicion principal: esta e parti cu e areglo lo ta uno cu ta mara tur pais, Hulanda tambe. Pero Hulanda ainda no ta di acuerdo y asina esaki a keda afo di e amienda finalmente pa no perde sosten di e parlamentarionan Hulandes. Thijsen ta admiti cu no tin suficiente sosten ainda den parlamento Hulandes pa un areglo obligatorio. Pero nan ta keda bringa pa esaki.
Despues di e receso Tweede Kamer lo vota riba e ley y despues ta Eerste Kamer su turno pa trata e Rijkswet. “Eerste Kamer por bisa ainda cu e ley aki no ta cuadra cu e intencion. Pues nos tin un chens ainda cu nan lo manda e ley bek Tweede Kamer. Y asina nos por bringa pa nos derechonan atrobe y haya rason”, Thijsen ta bisa.
Segun e, e ley di Knops no ta cuadra cu articulo 12a di Statuut (constitucion) di Reino. “Locual expertonan tambe ta bisa.”
‘Niun sosten’
E parlamento di Corsou tambe a rechasa e ley di Knops. Parlamentario Giselle MC William, kende ya a denuncia e ley aki den Tweede Kamer siman pas, ta bisa cu tin niun sosten. “Mientrastanto esey mester tin, sosten, ora di actua den spirito di e Statuut di Reino. Pero den Tweede Kamer ni den Eerste Kamer nos por vota. Asina nos ta spera cu Eerste Kamer lo duna prioridad na nan sentido di boga pa derechonan y spirito democratico”, Mc William ta bisa.
Un delegacion di Aruba, Corsou y Sint-Maarten ya a biaha pa Den Haag na april pa enfatisa cu nan ta bay di acuerdo solamente ora tin un proposicion riba mesa den acuerdo cu tur partido di esun na 2015. E proposicion ey tabata menciona un organo independiente unda e veredictonan ta mara e paisnan na e interpretacion huridico di e Statuut.
Mc William tabata positive na e moment ey, pero awor no mas. “Politica ta keda politica y Den Haag ta keda Den Haag ora ta trata di nos islanan.”


text:
KRALENDIJK – Pa promé bia a sosodé na Boneiru kaminda ta duna e coachnan di e deporte futbòl un sekshon di práktika spesial. Ta trata di e adultonan despues ku siman pasa e hóbennan a risibí lès. Ta trata di coachanan pa e deporte di futbòl na Boneiru. Bert Zuurman a bini spesialmente for di Hulanda pa medio di KNVB, pa duna e lès na coacnan di futbòl na Boneiru. Esaki ta un plan ku Federashon Fudbòl Bonaire (FFB) tin, ku un durashon di 4 aña.
Meta di e práktika ta pa duna mas struktura na e desaroyo di futbòl di Boneiru hubenil i señor. E idea ta pa tur coach risibí un rekonosementu, pa asina nan ta sertifiká pa lisensia D i lisensia C. E dosente di KVVB Bert Zuurman, ku ta spesial na Boneiru i huntu ku Chio Semeleer, kende ta kordinadó tékniko na Boneiru, a guia e proseso di e dia. 12 coach a partisipá na e aktividat durante e dia. Coachnan tabata di Atletico Flamingo, Estrellas, Juventus, Vespo, ATC i Young Boys.
Sigur tabata hopi importante pa tuma parti i a risibí hopi informashon balioso. Ta un obligashon pa tur coach ta sertifiká, loke ta un regla nobo mundialmente.
Ken ta Bert Zuurman.
Ta trata di un eks futbolista profeshonal, kende a hunga den diferente ekipo di futbòl den Europa. Awor e ta sertifiká pa UEFA coach, i ta un dosente internashonal. El a bai diferente pais pa duna treinen, i tin hopi eksperensia riba e tereno. Potrèt ta duna un bista durante e práktika.


text:
WILLEMSTAD – E islanan ABC i BES ta haña 16,6 mion euro di ayudo di emergensia. Kon ta bai parti e sèn aki den e seis islanan ainda no ta konosí.
E ayudo mester bai pa e siudadanonan ku sufri mas tantu di e krísis di corona. Asina sekretario di estado Raymond Knops a bisa awe. Ta pa pakete di kuminda i produkto di higiena personal, el a bisa.
No ta pa sosten di presupuesto
Gobièrnunan di e islanan no por usa e suma aki pa kompletá e défisitnan den nan presupuesto. Pasobra p’esei Knops ta enfatisá atrobe, mester mira promé ki medida di ekonomisashon e islanan mes ta tuma.
“Awor ku no tin entrada ta drenta mas for di turismo, e paisnan mester bini ku un plan kon nan lo bai kompensá e pèrdida di entrada aki. Esaki ta enserá ku mester ekonomisá na e banda di gastu.”
Komplimentá Aruba
Anteriormente kaba Hulanda a laga sa ku mester trata espesialmente e salarionan haltu di polítiko, ámtenarnan kumbre i direktor di kompania di gobièrnu. Ta un di e kondishonnan pa espesialmente e paisnan outónomo Aruba, Kòrsou i Sint-Maarten pa haña sosten pa presupuesto.
Awe Knops a komplimentá Aruba ku ya kaba ta tuma medida p’esaki ku e norma Wever-Croes (un variante di e norma di Balkenende).
Ku e norma aki direktornan no por gana mas ku 130 porshento di e salario di un minister (e salario ei ta mas o ménos 7600 euro. Pero e promé minister di Aruba ta atmití ku ainda e no por apliká e norma aki riba tur salario di direktor, pa motibu di kontrakt di labor eksistente.
Na Kòrsou a papia di e norma di Rhuggenaath. Pero ainda no a tuma e desishon.


text:
Nederlands
De missie van eChuchubi® is bevorderen dat de Papiamentstalige bevolking op of afkomstig van Aruba, Bonaire en Curaçao haar cultureel erfgoed (her)beleeft, waardeert en verder ontwikkelt. Ook personen die niet afkomstig zijn uit de ABC-eilanden en die onze culturen waarderen, behoren tot onze doelgroepen. eChuchubi® schrijft, vertaalt, recenseert en verkoopt boeken die in de cultuuroverdracht een positieve impact op de doelgroep hebben. eChuchubi® is een initiatief van Eugène Boeldak die onder meer samenwerkt met copywriter Marion Keizer. Het merk eChuchubi® staat voor de chuchubi die zijn boodschap online en offline verkondigt. De merknaam is ontleend aan de tropische spotlijster (chuchubi, mimus gilvus, tropical mockingbird) die onder andere op de ABC-eilanden leeft. Sommige mensen menen in de zang van de chuchubi berichten of aanwijzigingen te beluisteren.
Papiamento
E mision di eChuchubi® ta pa stimula e pueblonan di habla papiamento y papiamentu na y saliendo for di Aruba, Boneiro y Corsou pa (re)biba, aprecia y sigui desaroya nan herencia cultural. Personanan cu no ta bini dje islanan ABC y cu ta aprecia nos culturanan tambe ta pertenece na nos gruponan di enfoke. eChuchubi® ta skirbi, traduci, reseña y bende buki cu den transmision di cultura tin un impacto positivo riba nos gruponan di enfoke. eChuchubi® ta un iniciativa di Eugène Boeldak, kende ta colabora cu entre otro copywriter Marion Keizer. E marca eChuchubi® ta representa e chuchubi cu ta trece su mensahe di forma digital y no digital. E nomber ta deriva for di e chuchubi (spotlijster, mimus gilvus, tropical mockingbird) cu ta biba riba entre otro e islanan ABC. Tin hende ta bisa di ta tende mensahe of señal den canto di e chuchubi.
Papiamentu
E mishon di eChuchubi® ta stimulá ku e pueblonan di habla papiamento i papiamentu na i saliendo for di Aruba, Boneiru i Kòrsou ta (re)biba, apresiá i sigui desaroyá nan herensha kultural. Personanan ku no ta bini di e islanan ABC i ku ta apresiá nos kulturanan tambe ta pertenesé na nos gruponan di enfoke. eChuchubi® ta skirbi, tradusí, reseña i bende buki ku den transmishon di kultura tin un impakto positivo riba nos gruponan di enfoke. eChuchubi® ta un inisiativa di Eugène Boeldak, kende ta kolaborá ku entre otro copywriter Marion Keizer. E marka eChuchubi® ta representá e chuchubi ku ta trese su mensahe di forma digital i no digital. E nòmber ta derivá for di e chuchubi (spotlijster, mimus gilvus, tropical mockingbird) ku ta bida riba entre otro e islanan ABC. Tin hende ta bisa di ta tende mensahe o señal den kanto di e chuchubi.


text:
E STRATEGIA CU TA HIBANDO PA COMBATI E VIRUS TA HIBA NOS PA LOGRA ‘CRUSH THE CURVE’ UN BIAHA MAS “Ta nos disciplina y cordialidad ta bay ta e yabi di nos exito den combati e virus aki”
Prome Minister Evelyn Wever-Croes
E STRATEGIA CU TA HIBANDO PA COMBATI E VIRUS TA HIBA NOS PA LOGRA ‘CRUSH THE CURVE’ UN BIAHA MAS
“Ta nos disciplina y cordialidad ta bay ta e yabi di nos exito den combati e virus aki”
Siguiendo reglanan di precaucion despues cu su yiu a test positivo pa Covid, Prome Minister Evelyn Wever-Croes tawata den conferencia di prensa dialuna anochi for di un diferente localidad pa sigui duna ultimo informacionnan tocante desaroyo di Covid-19.
Prome Minister a remarca cu Aruba ta pasando den dianan hopi na unda cu diamars atardi Aruba a yega un total di 600 caso positivo di Covid. Un aumento drastico pero tambe ya a cuminsa mira cu e cantidadnan nobo pa dia ta varia bou di 100 caso nobo.
Siman pasa, despues cu 8 caso nobo a wordo raporta, Crisis Team a tuma decisionnan di biaha y precaucionnan importante pa asina mitiga e plamamento di e virus. Un dia despues e cantidad a subi cu 39 caso nobo riba un dia. Esaki ya caba tawata considera hopi y motibo pa precaucion pero e siguiente dia 92 caso nobo a wordo raporta y pa diabierna e cantidad pa dia a crece cu 133 caso nobo den un solo dia. Diasabra e cantidad a cuminsa baha na 113 y pa diadomingo e tawata na 54 caso, dialuna tawatin 67 caso y diamars un total di 87 caso nobo.
E peek grandi di fin di siman a cuminsa baha y esey ta tambe e meta na unda ta hibando un strategia pa logra baha e total di casonan nobo pa dia. Unabes cu esaki wordo logra, lo percura pa yuda tur persona infecta pa nan recupera y asina un biaha mas logra ‘crush the curve’.
“Nos a haci’e un biaha caba, nos por haci’e un biaha mas. Ta hopi importante den e fase aki pa comparti mas tanto informacion cu ta posibel cu henter comunidad di Aruba. Corda cu ta nos disciplina y cordialidad ta bay ta e yabi di nos exito den combati e virus aki”, Prome Minister a enfatisa.


text:
Dialuna 5 Februari SVb ta Cera
En conexion cu un ATV pa dia despues di Carnaval di Mucha tur oficina di nos Banco di Seguro Social SVb ta cera pa publico riba dialuna 5 di februari 2018.
Durante e dia aki por notifica AO (meld ziek) riba nos website www.svbaruba.org. Notificacion di AO mediante 527-2782 ta posibel solamente entre 7’or AM te cu 11’or AM.
Diamars 6 di februari 2018 tur oficina di SVb ta habri na e orario normal atrobe.
E ceramento no ta afecta e sistemanan riba e website di SVb.
Nos ta ofrece nos disculpa pa e inconveniencia aki.


text:
Tin diferencianan fundamental entre e tipo di inmigrante cu a bin tempo di Lago; y esunnan cu a bin despues di Status Aparte, ora cu nos pais Aruba a conoce un ‘boom’ turistico sorpresivo.
Segun e sociologo, Anko Ringeling, un diferencia tin di haber cu e aspecto economico cu a motiva e dos ola di migracion aki bandona nan pais di origen pa establece nan mes riba nos isla. Pero tambe caracteristico propio di e tipo di inmigrantenan pa nan por integra nan mes na nos comunidad.
Diferencia entre inmigrantenan
E fenomeno sociologico di inmigracion no solamente na Aruba, sino den otro paisnan ta wordo influencia dor di diferente factor, manera esun economico. Pero por tin otro factor manera pa ehempel e caso di e pais bisiña Venezuela, caminda hopi di nan ciudadano ta bandona nan pais pa motibo humanitario. Un escogencia di nan ta pa bin Aruba.
Mientras cu e gruponan di inmigrantenan cu a bin decadanan di aña 30 y 40 di siglo pasa tempo cu nos industria petrolero tabata den splendor, specialmente tempo di Lago, compara e grupo cu a bin despues di Status Aparte, e factor economico a hunga un rol hopi grandi den ambos fluho di migracion.
Lago tabata un sector industrial cu a demanda trahadonan cu a bin principalmente for di e islanan di habla Ingles. Hopi inmigrantenan di Jamaica, Trinidad y otro islanan a bin Aruba, pasobra nan tabatin experiencia adkiri den nan pais mes den e sector petrolero. Nan a keda biba riba nos isla y generacionnan di nan a nace y nan ta biba na Aruba.
Pero e tempo aya, gobierno tambe mester a amplia nan aparato gubernamental, ya cu mas actividad economico ta wordo refleha tambe den aparato di gobierno. Pa atende e vacatura aki a bin hendenan for di Hulanda, Surinam y mas hendenan di reino Hulandes, cu entre otro tabata domina Hulandes cu e tempo aya tabata sumamente importante pa e sector di enseñansa y trabou den gobierno.
E grupo di inmigracion aki tanto esun cu a bin traha den Lago, pero tambe esunnan cu a bin fortalece enseñansa y aparato gubernamental tabata relativamente bon prepara y nan tabatin un ofishi caba. Esaki ta un diferencia cu e sociologo, sr. Ringeling a señala compara cu e migracion cu a sosode despues di 1986.
Ora cu nos a drenta Status Aparte nos pais tabatin mester di trahadonan pa yena cupo mas tanto den e sector hotelero, y mundo di construccion cu ta exigi menos preparacion y educacion. “Esaki ta segun mi un di e diferencianan mas cardinal si bo ta compara e dos fluho di migracion aki”, el a bisa.
Adaptacion
Awe den tur parti di mundo practicamente tin migracion y e proceso di adaptacion di nan den un pais nobo ta bay den fase.
Hopi bes e prome generacion tin e necesidad ainda pa mantene e laso cu e pais unda nan a bin. Tempo di Lago tabatin asociacion of club di e diferente grupo di inmigrante pa ehempel Bonaire Club, Club Surinam, etc.. Den e tipo di club aki nan tabata experiencia un ambiente cu tabata laga nan pensa riba e pais for di unda nan a bin.
E siguiente generacionnan cu a bini for di e inmigrantenan aki no tabatin e deseo ey asina grandi mas. “Mas y mas nan tabata adaptando y nan tabata haya amigo Arubiano. Nan a cuminsa papia Papiamento, nan ta bay scol akinan, etc.”, sr. Ringeling ta observa cu e grupo aki a adapta lihe, ya cu practicamente e club di antes no tabata existi mas.
Den e grupo nobo di inmigrante cu a bin despues di 1986 masha poco bo ta haya asociacion of clubnan di inmigrantenan, specialmente for di Latino America. Tin algun asociacion manera esun di Asociacion Amigos de Colombia of fundacion Dominicana Arubanse Juan Pablo Duarte, pero nan no ta di e tanto di esunnan cu a wordo lanta pa e prome inmigrantenan cu a bin traha den e refineria na decada di añanan 30 y 40 di siglo pasa.
Integracion
E ta kere cu e grupo di inmigrante nobo ta mustra cu nan ta integrando mas lihe. Esaki a pesar di cierto reaccion di e comunidad Arubiano riba e inmigrantenan aki, entre otro comentario manera cu nan no kier papia Papiamento, y Spaño so bo ta tende na Aruba.
Sr. Ringeling ta kere cu e inmigrante cu a bin traha den e refineria shete decada pasa, tambe nan a tene nan idioma hopi tempo. Pero aparentemente Hulandes y Ingles tabata idiomanan cu di un of otro podise tabata mas aceptabel. Un factor tabata cu na scol bo ta siña Hulandes, y via television programa na Ingles tabata influencia nos comunidad local. Aunke den e tempo ey, tambe tabatin e tipo di comentario na fabor di nos lenga materno di parti di e Arubiano di habla Papiamento.
E generacion di inmigrante cu a bin cu nos desaroyo turistico, nan yiunan cualifica como ‘Arubiano Nobo’ a custumbra papia Papiamento hopi lihe. E sociologo aki ta kere cu un diferencia por ta e composicion di e matrimonionan den ultimo añanan.
E ta expresa cu por midi di diferente manera e distancia cu tin entre e poblacion local y inmigrantenan su aceptacion den nos comunidad. Den cierto pais bo ta wak cu e inmigrantenan ta bay ocupa cierto barionan. Of bo ta wak nan den cierto profesion so. Of nan no ta casa cu e hendenan local. Tur e factornan aki bo no ta wak asina marca na Aruba pa cu e inmigrantenan cu a bin despues di nos Status Aparte. Nan ta basta plama rond di nos isla. Tambe tin hopi mescla of interrelacion, kiermen cu Arubianonan ta casa cu inmigrantenan nobo.
“Tur esey ta mustra cu e distancia entre e Arubianonan y e migrantenan nobo no ta asina grandi.” Esaki ta pone cu e fase di adaptacion ta bayendo relativamente lihe. Pero no solamente nan ta casa cu hende local, pero tambe e prestacion di nan yiunan na scol ta mehorando, mas bien si nan ta bin di un pais di habla Spaño, caminda nan tin cu adapta nan mes na e sistema di enseñansa cu te ainda ta uza hopi Hulandes. Pero nos por wak cu mas y mas muchanan yiunan di inmigrantenan nobo of Arubianonan nobo, ta yegando na nivel halto di scol secundario of Colegio Arubano. P’esey sr. Ringeling ta reitera cu e fase di adaptacion di e inmigrantenan ultimo ta bayendo basta lihe, compara cu otro paisnan cu tin grupo di inmigrantenan cu ta keda atras pa hopi aña.
Na final, el a indica cu esaki no ta kita cu considerando cu Aruba ta un isla relativamente chikito, pues independiente di e fluho di inmigrantenan y di cual pais nan ta bin, e mester ta bon controla. Ya cu nos ta un isla chikito y nos capacidad di carga ta limita.


text:
AMSTERDAM – Demonstrantenan seriamente a stroba e konmemorashon nashonal di abolishon di sklabitut den Oosterpark na Amsterdam.
E grupo di resistensia ta rabiá ku Antoine Deul, presidente di e instituto di sklabitut NiNsee, ku a parti e konmemorashon tradishonal riba promé di yüli den konmemorashon riba 30 di yüni i selebrashon riba promé di yüli. I asina e konmemorashon djaweps a sosodé ku hopi bochincha.
Motibu pa e kambio
E konmemorashon di abolishon di sklabitut hulandes te ku e aña aki semper tabata riba promé di yüli. E Instituto Nashonal di Pasado i Herensia di Sklabitut Hulandes (NiNsee) e aña aki a disidí pa no tene e konmemorashon riba un dia sino riba dos dia. Konmemorá riba 30 di yüni i selebrá riba promé di yüli. For di eksperensia di añanan anterior a sali ku e selebrashon, ku muzik duru i boroto di hende ku ta papia duru ta stroba e konmemorashon. Esta, esei ta e splikashon di NiNsee.
Sin diálogo
Un grupo di resistensia bou di guia di Iwan Leeuwin no ta di akuerdo ku esaki. Nan ta haña ku promé di yüli ta e dia ofisial di selebrá abolishon di sklabitut. Pasobra ta riba promé di yüli 1863 a abolí sklabitut hulandes den e kolonianan anterior Sürnam i Korsou i e demas islanan di Antia hulandes. NiNsee a invitá e grupo di resistensia delantá na e konmemorashon pa tene un kombersashon si, pero no a resultá un kombersashon ku kontenido. E desishon pa parti e konmemorashon tambe tabata tumá kaba i pa e grupo di resistensia esaki no ta un punto di salida pa un kombersashon.
Mediadó Clarence Seedorf
Asina a resultá un protesta ku hopi boroto na e konmemorashon den Oosterpark ku mester tabata solèm. Lider di resistensia Leeuwin a entregá alkalde Van der Laan un petishon ku e teksto: A kita promé di yüli for di nos. Riba 30 di yüni ainda ta torturá nos antepasadonan sklabisá. Mester koregí e eror aki. Despues di mediashon di èks hungado di futbòl profeshonal Clarence Seedorf, kende tambe tabata presente pa e seremonia, a palabrá ku lo trata un bia mas pa tene un kombersashon.
Outor Sam Jones


text:
Oranjestad-Ministerio di Cultura y Departamento di Cultura Aruba (DCA) conhuntamente cu e Grupo Corector di Papiamento cu sosten di UNOCA, ta invita pueblo di Aruba en general y tur alumno di scol avansa pa e competencia di Arte di Palabra 2014.
Arte di Palabra ta un competencia literario na Papiamento di poesía y cuenta cortico. Su meta ta pa promove amor pa cultura di nos idioma Papiamento y tambe enriquece nos idioma cu creatividad di nos hubentud.
Ken por participa? E alumnonan di klas 1, 2, 3, 4, 5 y 6 di scolnan secundario, manera EPB, MAVO, HAVO, VWO y EPI klas 1 y 2.
Den e competencia aki lo tin presentacion di alumno di diferente scol secundario entre otro di Maria College, Mon Plaisir College, EPI –Horeca. Varios hoben lo competi den categoria di poesia original y di nan mes un storia cortico. E premio maximo ta cu e ganadornan lo haya e oportunidad dia 12 di april benidero pa representa Aruba den e competencia di Arte di Palabra interinsular cu lo tuma luga na Corsow.
E bataya di arte di palabra entre e hobennan na Aruba lo tuma luga na Cas di Cultura riba diasabra 29 di maart 2014, cuminsando pa 6’or di atardi.
Ban tur hunto; esta mayornan, docentenan y coleganan di scol, ban apoya nos hobennan participante y encurasha nan pa nan sigui crea y aporta na nos idioma Papiamento cu nan obra literario.


text:
KRALENDIJK – Djabièrnè mainta a tuma lugá un enkuentro entre stakeholdersnan manera taksista, operatornan di paseo (touroperators) i operadónan di stènt. Tópiko di e enkuentro tabata pa implementashon di ‘Tourism Recovery Plan’.
Hennyson Thielman a hasi e parti di apertura i despues a kontinuá ku un splikashon tokante e enkuentro. El a menshoná ku e chèns ta ku mas di 60 porshento di hende lo no bai un barku krusero pa awor. Mayoria turista ku bin Boneiru awor ta bai ta e sambuyadó. Tin ku plania kon pa trese otro tipo di turista pa hasi otro tipo di aktividat riba e isla. Nos mester krea mas posibilidat pa e turista ku ta bishita Boneiru gasta mas sèn, Thielman a menshoná.
Despues a papia diputado Elvis Tjin Asjoe. El a menshoná entre otro kon pa start i atendé e mundu krusero na Boneiru despues ku e ‘coronavirus’ a krea un paro mundialmente. Seguidamente a dirigí palabra Gunther Flanegin. “Mester wak kon pa sigui ku turista di barku. No por atendé si tin hopi hende ku e vírùs na Boneiru den un tiru. Pa e motibu aki mester wak kon ta bai atendé ku barku na Boneiru, momentu ku nan regresá den funshon. Awor despues di tres luna último barkunan a yega tera. Hopi desgustu tin relashoná ku krusero, e forma ku a trata esnan ku a keda riba barku i no por a yega niun kosta pa motibu di e problema di ‘Covid-19’. Sigur esaki tin impakto negativo pa e mundu krusero. Diferente krusero ya a kanselá nabegashon pa 2020. E rísiko riba barku ta haltu pa plamamentu di un vírùs. Probablemente pa e aña aki lo no bin barku Boneiru. E agensia di barku di Pullmantour probablemente por regresá Boneiru na luna di novèmber. Ta bon pa kuminsá prepará pa e turista ku ta bai keda algun dia na Boneiru, entre otro Flanegin a menshoná.


text:
Kralendijk, 8 di sèptèmber ta dia internashonal di Alfabetisashon. E dia akí t’ei pa kòrda
tur hende kon importante ta pa alfabetisá. No solamente pa e persona mes, sino tambe pa
e komunidat kompleto.
Un analfabeta funshonal ta un persona ku por lesa i skibi un tiki, pero no sufisiente pa atendé su
asuntunan di tur dia. Ku e persona no por lesa ni skibi sufisiente tin un impakto grandi den su
bida. Mayoria hende no ta para ketu kuantu biaha bo tin ku lesa riba un dia. Tambe ora di buska
trabou òf mantené un trabou e persona analfabeta funshonal por enkontrá problema.
Alfabetisashon ta mas ku siña lesa i skibi. E ta mehorá e adulto su abilidat komunikativo i amplia
su balor propio. E lèsnan na FORMA ta na midí. Kada persona ta traha riba nan propio metanan.
Na momentu ku e persona logra un meta e ta haña un sertifikado. Esaki ta un logro pa e persona
i algu pa e ta orguyoso di dje, tambe esaki tin bentaha pa su doño di trabou.
Den lès ta usa diferente método i manera di traha, asina e adulto ta praktiká entre otro ku lesa i
skibi. Tambe ta trata temanan ku ta importante den bida diario, manera paga resibu. FORMA ta
usa dos programa digital, den kua ta trata diferente tema, alabes e adulto ta praktiká ku lesa i
skibi: Alfabeter i Notinèt.
Pa medio di Alfabetisashon, FORMA ta traha huntu ku e adulto analfabeta funshonal na un mihó
futuro pa su mes i e komunidat di Boneiru.


text:
1. Pakico mi mester acudi cerca e dokter di cas prome?
AZV ta stimula e prome liña di cuido. E dokter di cas ta un profesional medico cu a siña pa duna tratamento y cuido medico riba un tereno masha amplio mes incluyendo e guia pa personanan cu malesa cronico. Banda di esey, e dokter di cas ta un persona di confianza cu kende e pashent por consulta tur su sintomanan incluyendo su bienestar y of malesanan den famia. Esaki ta nifica cu tin hopi malesa cu e dokter di cas mes por trata.
2. Den ki caso mi dokter di cas lo mandami pa un specialista?
Ora e dokter di cas haya cu ta necesario y cu e como bo dokter di cas no por yuda bo of no por yuda bo mas paso ta rekeri di cuido specialisa. Sin embargo, despues di e diagnostico of tratamento di e specialista, semper e pashent por bay bek na man di su dokter di cas pa sigui haya e cuido via su dokter di cas.
3. Pakico ora mi yama pa haci afspraak na mi dokter di cas, e asistente ta haci mi pregunta tocante mi salud?
Awendia e mayoria di e dokternan di cas ta haci uzo di Traige. Traige ta e evaluacion di pashentnan den diferente categoria, na unda nan ta wordo clasifica segun e gravedad di e sintomanan, lesionnan y malesa. E (traige) ta wordo aplica na Spoed Eisende Hulp (SEH) di hospital y na e dokter di cas na warda pa por determina e urgencia di pashentnan cu ta yega. E meta di Traige ta pa establece prioridad y dicidi cua pashentnan mester haya tratamento medico prome y cua pashentnan por warda un tempo cortico of largo riba ayudo. Den oficina di e dokternan di cas ta poniendo cada biaha mas atencion na Traige hustamente pa contesta y guia den bon direccion e cantidad grandi di e pashentnan y pa percura cu e cuido wordo duna na e bon momento. Pa e motibo ey mes, e assistente di e dokter di cas lo haci abo como pashent pregunta pa asina yuda bo mas miho.
4. Pero ami no kier conta mi cosnan priva na e asistente di e dokter di cas.
No mester tin miedo pa conta e asistente di dokter loke ta pasabo. Cada asistente di dokter ta traha bou secresia medico igual cu e dokter di cas y tur otro dunado di servicio den e cadena di cuido medico na Aruba.
5. Mi ta pashent diabetico y awor ta wordo atendi door di un Praktijk Ondersteuner. Ken e praktijkondersteuner ta?
E praktijkondersteuner ta un persona studia riba e nivel HBO y cu amplio experiencia den e ramo di cuido di pashent. E rol di e praktijkondersteuner ta pa asisti e dokter di cas den e cuido y guia di pashentnan diabetico of pashentnan cu malesanan cardiovascular. E praktijkondersteuner ta e persona cu ta duna e pashent informacion, guia y motivacion pa e pashent por keda cumpli cu su controlnan regular y pa e pashent cumpli cu e tumamento di su remedinan segun prescripcion di e dokter di cas. E praktijkondersteuner ta traha independiente, siguiendo e plan di tratamento di e dokter di cas y bou di e responsabilidad di e dokter di cas. Por wak ambos como un ekipo trahando hunto na bienestar di e pashent.
6. Mi a haya un carta di referencia pa specialista. Cuanto tempo e carta aki ta valido?
3 luna
7. Mi ta bou tratamento di un specialista pero e asistente a caba di yama mi cu mi mester busca un carta di referencia nobo. Esaki mag y kico mi mester haci?
E specialista of e assistente di e specialista por pidi pa un carta di referencia nobo -e asina yama vervolgverwijsbrief – na momento cu bo persona ta rekeri di un continuacion di e tratamento specialistico y ora e validez di bo (prome) carta di referencia ya a caduca. Banda di esey, un continuacion di e tratamento cerca e specialista ta depende masha hopi mes tambe di e reportahe (comunicacion) entre e specialista y bo dokter di cas y dus e informacion cu bo dokter di cas a ricibi. Pues, por bay busca un carta di referencia nobo pero e dokter di cas lo mester na bon na altura si di tur loke e specialista ya a haci pa bo persona.
8. Mi a haya un carta di referencia di mi dokter di cas pa 1 (un) consulta cerca e specialista. Kico esaki ta nifica?
Un carta di referencia pa 1 consulta cerca un specialista ta nifica cu e specialista ta bay haci bo pregunta tocante di bo salud y e ta bay samina bo. Despues di e consulta aki e specialista lo duna bo un reportahe (terugrapportage) pa bo hiba pa bo dokter di cas of e specialista lo tuma contacto cu bo dokter di cas. E ora ey ta wordo dicidi kico e tratamento lo bira. E por sosode cu ta dicidi pa bo bay bo dokter di cas bek pa haya tratamento via bo dokter di cas por ehempel paso e specialista recomenda cierto medicamentonan. Pero por sosode tambe cu bo ta haya un carta di referencia awor pa bay e tratamento medico cerca e specialista mes. Pues e decision tocante kico ta bay sosode ta wordo tuma hunto; e specialista y e dokter di cas cu a evalua bo caso.
9. Mi ta bou tratamento di un specialista pero mi kier un segundo opinion, esaki ta wordo cubri door di AZV?
Un segundo opinion na Aruba ta wordo cubri door di AZV. Pa cu esaki bo mester acudi cerca bo dokter di cas pa consulta bo peticion pa un segundo opinion. E dokter di cas lo skirbi un carta di referencia (verwijsbrief) pa bo.
10. Pakico ta importante pa mi ta inscribi na un botica so?
AZV ta kere den un bon administracion di dunamento di remedi. E inscripcion cerca un botica tin benificio manera:
- Un miho control riba e combinacion di remedi cu ta wordo receta door di bo dokter di cas y door di otro dunado di cuido pa asina evita cualkier riesgo pa bo como pashent,
- Un solo luga unda abo como pashent por haci bo preguntanan tocante e uzo di bo remedinan.
11. Pakico ora dokter receta antibiotica e ta importante pa mi caba cu e tratamento si ya mi ta sinti mi bon?
Antibiotica ta remedi contra infeccion bacterial. Dokter lo receta antibiotica solamente ora ta necesario. E ta importante pa caba e tratamento paso aunke bo ta sinti miho, bo por tin bacteria ainda den bo curpa cu por haci bo malo atrobe.
12. Mi tin un malesa cronico y dokter a prescribi remedi pa mi. Pa cuanto tempo mi por haya remedi?
Pa malesanan cronico dokter por prescribi pa bo haya remedi pa maximo 3 luna. Esey ta nifica cu cada 3 luna lo bo mester busca un receta nobo cerca bo dokter pa hiba esaki botica.
13. Pakico dokter ta keda bisa mi cu ta importante pa mi keda cumpli cu e tumamento di e remedi?
Ora bo tin un malesa cronico, esey ta nifica cu nunca mas e malesa ta bay. Por ehempel ora bo tin presion halto of colesterol halto, e ta sumamente importante pa tuma bo remedinan segun e prescripcion di bo dokter pa motibo cu esaki lo yuda bo pa haya un miho control di bo malesa. Tambe door di tuma bo remedi segun e instruccion di dokter lo yuda bo pa evita di haya otro complicacion.


text:
De Meza a bisa cu e miembronan di e comision no ta wordo paga pa nan contribucion, pero si y unda ta necesario lo cubri gastonan relaciona na e trabao, manera e gastonan di viahe pa miembronan cu ta biba den exterior bin Aruba pa reunion of negociacionnan.
E comision ta consisti di Alvin Koolman, Milton Berlinski, Jan Meinte Postman, Philip de Souza, Frank Hoevertsz, Jacobo Geerman y Hans Sjiem Fat.
De Meza a elabora riba cada uno un poco, splicando nan area di experticio.
Alvin Koolman, tabata encarga cu operacion di e refineria na Aruba y tin conocemente enorme riba e tereno aki, como tambe tocante operacion di refinerianan rond mundo. E conoce e ramo en general bon y ta actualmente na Surnam trahando pa un compania Italiano grandi cu ta lantando e refineria na e pais ey.
Milton Berlinski tabata un Senior Partner cu e compania Goldman Sachs na New York y tin conocemento amplio riba tereno di inversionnan, economia y financiamente internacional. E tabata envolvi diferente biaha den negociacionnan den e proceso pa busca un operador pa e refineria di Aruba. E tempo ey su compania tabata representante di Petrochina tambe y el a sinta den e negociacionnan.
Jan Meinte Postma tabata e “energie gezant” pa e departamento di asuntonan economico di Hulanda y tin hopi conocemento di e area di Centro y Sur America y Caribe y tambe a asisti gobierno di Aruba den cuminsamento di e gobernacion di Gabinete Mike Eman I.
Philip de Souza tabata director di mantecion pa Valero den e tempo cu trabao grandi a wordo haci, entre otro e “turnarounds” cu a tuma luga. De Souza tambe a traha cu Exxon/Lago y tin hopi experiencia cu e refineria na Aruba.
Frank Hoevertsz, kende ta director di Utilities Aruba N.V., ta representa gobierno den e comision.
Jacobo Geerman ta un ingeniero cu amplio conocemento di economia di refineria, kende a traha tambe na e refineria for di tempo di Exxon/LAGO y despues tambe pa Coastal, El Paso y Valero.
Abogado Hans Sjiem Fat tabata envolvi den un gran parti di discusion y negociacionnan den e periodo cu a pasa, for di 2009, den cual gobierno ta bin buscando un solucion pa mantene e refineria habri y den proceso pa busca pa su re-apertura.
E comision ta completo y ta trahando riba e posibilidadnan cu a y por presenta pa un re-apertura pa e refineria, Minister De Meza a bisa.
“Nos mester ta realistico. Si tin un chens, ohala. Esaki lo ta positivo pa Aruba. Lo tin su contribucion, e lo contribui sigur sigur na economia di Aruba. E lo yuda atrobe habri e diversificacion di Aruba, pero nos mester ta realistico tambe. Si por, e por. Si un cierto momento no por, tin cu sigui bay,” Minister De Meza a subraya.
E titular di asuntonan economico y energia a conclui bisando cu e prome prioridad di gobierno ta e semper tabata pa habri e refineria y, “nos ta keda pensa den e direccion aki te ora no por mas.”
Nos prome priodidad ta y semper tabata pa habri e refineria. Y nos ta keda pensa den e direccion aki te ora no por mas.


text: KRALENDIJK – E manifestashon trahadónan di BOPEC tabatin djabièrnè último no tabata kontra e kompania. E manifestashon tabata tin un meta i esaki pa mantené BOPEC habrí. USIBO ta kuminsá na gradisí e trahadónan di BOPEC pa e UNION ku nan a demonstrá djabièrnè último. Ya nos a deklará tur ku a apoyá den e marcha pasífiko aki komo heroé. E motibu ta ku nan tabata e ehèmpel bibu kon por usa nos derechonan fundamental humano ankrá den nos konstitushon den un forma sivilisá pero determiná pa logra un meta adelantá poné. E derecho di ta organisá den un sindikato tabatin un tinto históriko ora ku komunidat por a eksprenshá personal di staf i personal di labor huntu den UNION komo ruman marcha huntu pa un kousa esta TENE BOPEC HABRI pa nos di awe, pero tambe pa esnan di mañan. E derecho di manifestá den un forma pasífiko uni den un pensamentu i un meta a demonstrá di muchu mas efektivo ku usa violensia. Esaki ta hasi e trahadónan aun mas heroé ora ku nan a sakrifiká nan dia pa un kousa ku ta mas haltu ku esun di nan, esta tene BOPEC habri pa ekonomia di Boneiru. Tur hende por a tuma nota ku durante henter e marcha e lema tabata TENE BOPEC HABRI. Den patio di Bestuurscollege, Remy Ellis representando e staf a supliká gezaghèber komo tata di Boneiru pa huntu ku su gobièrnu hasi tur esfuerso pa TENE BOPEC HABRI. Mavis Abrahams presidente di USIBO a ekspresá lesando e MANIFESTO un mensahe, esta TENE BOPEC HABRI E damita yu di un trahadó di BOPEC a gradisi tur esfuerso hasí te awor pa TENE BOPEC HABRI i a pidi pa sigui hasi esfuerso pa TENE BOPEC HABRI pa nan generashon mañan tambe lo por bin gana nan pan di kada dia na BOPEC. Finalmente Gezaghèber a konfirmá ku nan intenshon komo gobièrnu ta pa TENE BOPEC HABRI. Pues un gesto noble di henter komunidat pa TENE E KOMPANIA HABRI. No por a skucha ningun zonido di e trahadónan en kontra di BOPEC. Pa tal rason tambe despues di e manifestason a hasi un yamada riba e trahadónan pa reanudá na trabou normalmente, lokual nan a hasi tambe. P’esei enfátikamente nos di USIBO i huntu ku FEDEBON i BPWU ta refutá i rechasá ku tabatin un akshon kontra BOPEC.


text:
Arte
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Arte ta un producto di actividad humano cu ta envolvi e uzo conciente di imaginacion creativo pa expresa proficiencia tecnico, bunitesa, poder emocional y ideanan di concepto.
Generalmente no tin un acuerdo pa locual ta e definicion di arte y e pensamentonan ta cambia mientras tempo ta pasa. E tres sectornan clasico di arte visual ta pintura, escultura y arkitectura. Teatro, baile y otro forma di actuacion, y tambe literatura, musica, fotografia, cinematografia y otro media manera media interactivo ta inclui den e definicion global di loke ta encera e artenan.
Prome cu siglo 17 e palabra arte tawata referi na cualkier abilidad y specialisacion superior y no tawata diferencia entre artesania y sciencia. E uzo moderno di e palabra arte despues di siglo 17, caminda teniendo consideracion cu e estetica ta di gran importancia, e arte fini ta separa y ta distingui su mes di abilidadnan adkiri en general manera arte decorativo of arte aplica.
E naturalesa di arte y conceptonan relata cune, manera creatividad y interpretacion ta wordo explora den un sector di filosofia yama estetica. E obranan di arte ta wordo studia den campo profesional bou critica di arte y historia di arte.
Sorto di arteEditá
- Arte visual/ arte grafico (expresion door di uza imagen y vision): pintamento, pintura, escultura, filmacion, moda.
- Arte bunita (expresion door di traha algo bunita of apela emocion den dje): poesia, scritura (literatura)
- Arte culinario (expresion door di traha smaak of gusto): cushina
- Arte mecanico (expresion door di construi obheto of structura): arkitectura
DefinicionEditá
Ta bisa cu arte ta un producto of articulo cu ta haci e intencion pa stimula e sentidonan humano, manera e mente humano y tambe spirito. Un trabou di arte ta normalmente husga door con hopi ta impresiona hende, e cantidad di hende cu por relata cu ne y con hopi hende ta apreci'e. E prome y mas amplio sentido di arte kemen 'aregla' of 'haci'. Den e sentido aki, arte ta crea ora un hende ta haci cos haya den mundo y ta diseñ'e nobo of form'e of ta crea colo hunto cu otro den un cuadro pa haci un imagen of simplemente pa haci un diseño bunita of un diseño interesante.
Arte tambe por wordo crea door di expresiona un emocion. E artista por sinti cierto emocion y ta sinti cu no tin otro manera pa expres'e door di crea algo significante p'e. En realidad mayoria di e creacionnan artistico ta pa e artista mes na luga pa e publico. Aunke si e publico ta conecta c'e emocion tambe, or'ey e obra di arte ta bira un exito publicamente.
HistoriaEditá
Tin escultura, pintura di cueba, pintura di piedra y petroglifo di e era Upper Paleolithic mas cu 35.000 aña atras. Tur e gran civilacion bieu manera Antiguo Egipto, India, China, Grecia, Roma of Arabia a wordo haya trabou di arte y estilo di arte. Den tempo medieval mayoria di arte a bin di Europa cu mustra historia biblico den pintura, glas getint y mosaico tegel y di muraya. Esun di arte Islamico tawata diseño geometrico, caligrafia islamico y arkitectura. Na India y Tibet e enfasis tawata escultura pinta, baile y pintura religioso.
Na China arte tawata inclui jade carving, obranan brons, ceramica, poesia, caligrafia, musica, pintura, teatro y ficcion. Tin masha estilo artistico di China cu a haya nomber di e dinastia Chines cu tabata na mando.
Na Europa despues di tempo medieval a bin Renaissance cu kiermen 'bolbe nace'. Hende a redescubri ciencia y arte cu tawata permiti pa pinta tema basta cu no tawata tema religioso. Hende manera Michelangelo y Leonardo da Vinci a pinta pintura religioso y tambe por a pinta estilo mitologico. E artistanan aki tambe a inventa e perspectiva linear, na unda cos di un distancia por wak chikito mientras cu cos di cerca ta grandi. Esaki tawata nobo, paso e hendenan di tempo medieval tawata pint'e cerca y nan tawata overlap nan na otro. Na final di 1800, artista di Europa a crea pintura di modernidad manera clasicismo, romanticismo, realismo, y impresionismo. Den siglo 20 tawata inclui expresionismo, fauvismo, cubismo, dadaismo, surrealismo, y minimalismo.
ObjectivoEditá
Den cierto comunidad, hende ta kere cu arte ta pa hende cu a hacie, manera Indigenous Aboriginal Australian Art. Nan ta kere cu e hende mes a pone nan mesun 'talento' den dje. Den punto di bista aki, arte ta propiedad di e artista. Den otro comunidad, hende ta kere cu arte no ta pa hende. Nan ta pensa cu nan a pone nan capital social den e artista y e obra di artista. Den e punto di bista aki, e comunidad ta un colectivo cu a traha arte door di e artista.
Funcion di arteEditá
- Funcion cognitivo
Trabou di arte ta laga nos sa over di kico e autor sa y tambe over di kico rond di e cos tawata.
- Funcion estetico
Trabou di arte ta mas of menos harmonico y ta trece placer, un sensacion di beyesa.
- Funcion pronostico
Tin artista cu ta pinta loke nan ta mira pa futuro y tin di nan tin rason.
- Funcion recreacion
Arte ta pone nos pensa riba dje; no over di realidad, anos tin e resto
- Funcion di balor
Kico e artista a duna balor? Ki obheto e tawata gusta/no tawata gusta den e actividad humano. En general ta mustra masha cla mes cu bo por wak e den e obra di e artista.


text:
KOMUNIKADO DI KUERPO POLISIAL KÒRSOU Mayra Philomena Josephina Arnoldus kima den kamber di kas na kandela.
KOMUNIKADO DI KUERPO POLISIAL KÒRSOU
249 / 2017
18 yüli 2017
Kamber di kas na kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 18 di yüli 2017, alrededor di 05.27 or di mainta Sentral di Polis a dirigí un unidat polisial na Kaya Barbulete pa un kas na kandela.
Na yegada di e unidat polisial, nan a konstatá ku un kamber di e kas tabata na kandela. Bisiñanan a deklará ku nan a purba pa paga e kandela i tambe yuda e habitante di e kas pa sali for di e kas pero nan no a logra.
Unidatnan di bombero ku a yega na e sitio a paga e kandela. Durante pagamentu di e kandela personal di bombero a topa ku e kurpa sin bida di e habitante di e kas den e kamber. Dòkter di polis ku a yega na e sitio a konstatá morto di e dama habitante, Mayra Philomena Josephina Arnoldus nasé na Kòrsou di 59 aña di edat.
Riba òrdu di Fiskal di Ministerio Públiko a konfiská e kurpa sin bida pa mas investigashon.
Kousa di e kandela tambe ta den investigashon.


text:
Tag Archives: ambtenaar
Procedura Notifica AO Sector Publico (Entrante 28 April 2020)
Procedura Notifica AO Sector Publico Procedura Notifica AO Sector Publico (entrante 28 april 2020) Riba e prome dia ta notifica AO cerca e dunado di trabao. E dunado di trabao ta registra e notificacion den Webportaal. Si ta sigui malo e di dos dia yama entre 7:00 AM y 9:00 AM na e oficina di… Mas Informacion
Proceduranan AO durante Shelter in Place
Banco di Seguro Social Aruba SVb a suspende tur su servicionan durante di Shelter in Place. SVb ta sigui percura pa pagonan di pensioennan y beneficionan cu ta wordo paga directamente na trahado. Tur otro servicio di SVb ta ser posponi. Procedura pa notifica AO durante Shelter in Place Trahado di servicionan esencial den sector… Mas Informacion
Notifica AO na 527-2782
En conexion cu e situacion actual di COVID-19/ Coronavirus nos ta adapta nos servicio di notifica AO. Entrante awe por notifica AO solamente via 527-2782. Esaki ta conta pa tur asegurado di SVb den sector priva ademas ta conta tambe pa ambtenaar den sector publico. Notifica AO Entrante awe tur asegurado mester notifica AO via… Mas Informacion
Notifica AO pa motibo di Cuarentena
Aseguradonan di SVb cu ta obliga di bay den cuarentena por notifica AO pa cu esaki. Esaki ta conta pa tur trahado den sector priva. Ambtenaar no tin nodo di notifica AO, debi cu ambtenaar por haci uzo di e areglo di BVVD. Na momento cu un trahado ta ser obliga pa bay den cuarentena… Mas Informacion
Diabierna no tin Control Medico pa Trahado Publico na SVb
Cu excepcion pa esnan cu tin afspraak caba Pa motibo di actividadnan interno diabierna awo 27 di september no tin control medico pa trahadonan publico (ambtenaar of gelijkgestelden). Esnan cu tin un afspraak caba si lo ricibi nan control na e mesun orario cu e afspraak ta poni. Ambtenaar of Gelijkgestelden pues cu lo mester… Mas Informacion


text: Diadomingo mainta a drenta informe di un accidente cu hende herida na Dadelstraat, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente semifrontal unda cu e chauffeur di e Nissan Sentra cu tabata bayendo nort su tire banda drechi diripiente lo a rebenta y esaki a pone bay links dal semi frontal riba e Kia Carnival di direccion contrario. E impacto tabata fuerte y esaki a laga e chauffeur di e March herida. Na yegada di e ambulans nan a atende e victima.


text:
Na aña 2014 Kontraloria General di Kòrsou a bira miembro di 'Caribbean Organization of Supreme Audit Institutions (CAROSAI)'.
CAROSAI ta e asosiashon di Kontraloria di Karibe i ta un di e gruponan regional di trabou ku ta parti di e organisashon mundial di Kontraloria, 'International Organization of Supreme Audit Institutions (INTOSAI)'.
Meta prinsipal di CAROSAI ta di promové kolaborashon entre su miembronan i interkambiá idea, eksperensia i ‘best practices’. Tambe, CAROSAI ta asistí e Kontralorianan nashonal pa fortifiká nan instituto i ta organisá training i kurso. Ademas, CAROSAI por fasilitá kolaborashon den kuadro di investigashon konhunto.


text:
Entrante 20-7-2020: Pago solamente posibel via POS swipe Machine
Oficina di Propiedad Intelectual situa na Adriaan Lacle Boulevard 3, como departamento di Gobierno ta duna servicio na publico pa registracion di Marca, registracion di Derechonan di Autor y Patent entre otro.
Debi na e situacion di e pandemia di Covid 19, servicionan di nos oficina mescos cu tur otro luga, a rekeri pa haci algun cambio y ahustacion pa cumpli cu e protocol y normanan nobo cu DVG y Gobierno ta pidi departamentonan gubernamental pa cumpli cune.
En conexion cu esaki, Oficina di Propiedad Intelectual a tuma e precaucionnan necesario y ta informa na publico e cambio den e forma di pago pa nos servicionan.
Anteriormente por a paga ainda cu placa cash, pero recientemente a instala un POS-Machine cu ta facilita tramitenan di pago y awor por simplemente swipe y paga.
Entrante dialuna, 20 di juli 2020 lo no acepta placa cash mas na nos oficina. Pagonan solamente por wordo efectua atrabes di e POS swipe machine of transferencia via banco riba e cuenta di BIE na Aruba Bank.
Director y personal di Oficina di Propiedad Intelectual ta gradici pa e comprension y ta encurasha comunidad pa sigui e reglanan di higiena stipula pa DVG y Gobierno di Aruba, pa hunto nos combati e coronavirus. Pa informacion of cualkier pregunta por tuma contacto cu Oficina di Propiedad Intelectual na telefon 583 12 00.


text:
Detenshon pa atrako.
KOMUNIKADO DI PRENSA 115/ 2020
19 mart 2020
Detenshon pa atrako.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku un kaso di atrako ku a tuma lugá dia 5 di mart último na altura di un
minimarket den Souax, polis a hasi un detenshon.
Djárason 18 di mart 2020 alrededor di 15.40’or, polis a detené e hòmber
sospechoso R.D.C. di 36 aña nase na Kòrsou.
E detenshon a tuma lugá den Breedestraat Otrabanda bou di viadukto.
A presentá e sospechoso dilanti di un fiskal ouksiliar ku a ordená su enkarselamentu,
pendiente di mas investigashon.


text: KRALENDIJK – Entrante ayera 4 di mart 2020 ingeniero “Yonchi” Dortalina pone riba “non-actief “ pa medio di e “raad van comesaris nobo di BonLab. Kiko eksaktamente ta e motibu ku a kondusí na e esaki, no ta konosí. Informashon ku Radio Live 99.9 FM ta disponé di dje, no ta awor sinembargo ya pa algun tempu ta yag riba Dortalina na BonLab. For di luna di yanüari “Bonaire Holding Maatschapij” a purba di suspendé Dortalina sinembargo no a logra. Resientemente a nombra un “Raad van Comesaris” nobo, ya ku BonLab pa algun aña no tabatin esaki. Manera miembronan nobo, a reuní ku Dortalina i a informe ku ta pone riba “non actief”pa un investigashon ku mester hasi na BonLab, riba kosnan iregular ku a sosodé. A kita telefon selular di trabou i tur yabi di entrada di e edifisio di Bonlab i a bai ku “hard disc” di e kòmpiuter ku e ta usa. Pues ta trata di algu serio ku ta tumando lugá relashoná ku Dortalina. Radio Live 99.9 FM ta sigui e desaroyo hopi aserka, entretantu Dortalina ta riba “non actief” miéntras e investigashon ta tumando lugá.


text:
Division Junioren
Cu Gol di Jeanpierre v/d Linden y Mairon Tromp Estrella ta clasifica pa Final di Aruba su futbol Division Junioren U20.
Diaranson 22 di Mei 2019 a tuma lugar den Compleho Deportivo Frans Figaroa na Noord e semi final di Aruba su Futbol Division Junioren U 20...
-
Division Junioren/ 3 years ago
Bubali ta gana Estrella cu e score minimo di 1-0 Division Junioren
Diaranson 30 di mei 2018 a continua e playoff division junioren den stadion Frans Figaroa na noord a topa otro Bubali...
-
Division Junioren/ 3 years ago
Bubali ta gana di Brazil Jrs cu e score minimo den Division Junioren
Diaranson 9 di Mei 2018 a tuma lugar riba tereno di Bubali e ultimo wega di Division Junioren cu a keda pendiente, entre...


text:
KRALENDIJK – Radio Live 99.9 FM a selebrá komienso di 2020 ku koleganan. Alrededor di 50 persona, entre nan, kolega, gerente i otronan a topa i huntu den un dushi ambiente ameno disfrutá di e anochi. Direktor di Radio Live 99.9 FM Aimed Ayubi a pidi tur hende pa presentá na ofisina di Radio Live, i despues 2 bùs a buska nan i hasi un paseo, miéntras tur hende tabata ansioso pa mira unda nos ta bai pasa e anochi. A bai un sitio den naturalesa, kaminda a kombertí e área den un bon ambiente nèchi pa invitadonan. Tur hende a gosa kombersá un na otro riba diferente tópiko. E anochi Aimed a dirigí palabra na tur presente.
“2019 tabata un bon aña i tin plan pa diferente desaroyo den 2020 pa kontinuashon. Entre otro selebrashon grandi di promé lustro di radio live. Sigur den bon harmonia nos ta kontinuá asina informá komunidat pa medio di radio, Facebook, Website, i televishon, pa tur hende ta bon informá.
Algun potrèt ta ilustrá parti di e ambiente.


text:
Oranjestad – E siman aki Gobierno di Aruba a ricibi un carta (copia adhunto) di Sra. Jutta Urpilainen –Miembro di Comision Europeo directamente encarga cu e relacionnan entre EU y e 25 paisnan miembro di OCTA- Association of Overseas Countries and Territories of the European Union.
Dia 24 di april 2020 Gobierno di Aruba a dirigi un carta pa Commissioner Urpilainen caminda cu Promer Minister di Aruba ta enfatisa e impacto severo di e COVID-19 crisis riba e economia di Aruba y e pasonan urgente cu Gobierno a tuma pa mitiga e efectonan di e crisis.Tambe Premier Wever-Croes a elabora riba e pasonan pro-activo pa baha gastonan operacional diGobierno di Aruba pa por apela tambe na Hulanda como e “member state” corespondiente di EU pa aporte financiero.
E carta di Comision Europeo ta confirma cu enbista di e emergencia relaciona cu e COVID-19 crisis EU a adopta “exceptional flexibility rules” pa asina Aruba por yega na aporte financiero di un manera lihe, adapta y practico.
Por ultimo Premier Wever-Croes a expresa e aporte di parti di Aruba pa cu e resolucion di Parlamentario Europeo, Srta. Samira Rafaela, kende a apela na EU pa crea un “dedicated exceptional support fund” pa e paisnan miembro di OCTA. Pa esaki Comision Europeo ta evaluando e posibilidadnan segun e structura financiero di EU.
Den corto, den margen di e structura financiero vigente cu ta termina fin di aña 2020 Aruba lo ricibi apoyo financiero for di diferente programanan existente, inluyendo parti di e suma di € 10 miyon cu lo wordo reparti entre diferente paisnan miembro di OCTA.
Sr. Eddy Paris como representante di Aruba na EU y Vice-Voorzitter di OCTA ta coordinando e esfuersonan aki na Brussels y cu DEACI (Department of Economic Affairs, Commerce and Industry) na Aruba pa asina e fondonan aki por yega directamente na diferente NGOs na Aruba.
Anuncia riba Hit 94 FM
Oferta special 2 spot tur dia – Afl 350,- pa luna
Sintonia total bo benta automaticamente ta crece y sigi crece.


text:
FACT CHECK (Prome Parti) DI SUPUESTO PLAN DI RECONSTRUCCION DI ARUBA DESPUES D I FIRMA ACUERDO!
UPP a analisa e conferencianan di prensa di e 2 personanan responsabe pa e MEGA TRAICION, premier sra. Croes despues di a firma e acuerdo cu Hulanda y sr. Mike Eman (ex-premier). UPP ta di opinion cu ta necesario pa haci un "FACT-CHECK" di e declaracionnan di tanto sra. Croes y sr. Eman pa asina ey duna nos pueblo e oportunidad pa evalua e declaracionnan for di otro angulo.
Sra. Croes a cuminsa pa declara cu “placa a caba” y p’esey mester a yega na un acuerdo liher cu Hulanda.
FACT 1: Na september no a fia placa na un interes halto pa por garantisa pago di e.o. salario di ambtenaar te cu december?
FACT 2: A cambia di version cerca kende lo bay fia placa. Prome lo tabata internacional y despues diripente local. En todo caso e fiansa ey lo a cubri e gastonan te cu december. Con bin diripente mester fia placa liher pasobra “placa a caba” y no por paga ambtenaarnan debidamente??
FACT 3: Cu e fiansa Aruba lo paga ZERO porciento di interes y lo mester cuminsa paga Hulanda te aki 2 aña. Ta importante pa menciona cu e Premier di Corsou ya caba a declara cu no lo por cumpli cu pago di e fiansa pasobra Corsou lo tin exigencianan financiero halto pa e dos aña venidero. Aruba ta otro?
FACT 4: Despues di a firma lo bay puntra conseho di Raad van State y Raad van Advies. Kico lo haci cu conseho cu ta contradeci cierto aspecto di e deal? Lo cambia esaki of lo constata, manera vocifera door di Balkenende, cu e ta un conseho y cu ta gobierno ta dicidi al final?
FACT 5: Aruba no a acepta pa hinca den ley cu trahadornan di compania estatal definitivamente lo entrega parti di nan salario, pero kico lo haci cu e salario di ambtenaarnan? Sindicato a puntra aclaracion ki dia lo termina e reducion di salario y pa defini un fecha fiho y no “tot nader orde”!
Sra. Croes ta señala cu e Landenpakket (LP) no tabata un problema pa Aruba ya cu tabata di acuerdo cu 80% di esaki caba. No a firma na augustus pasobra na prome lugar no tabata tin sosten na Aruba di e pueblo y pasobra Hulanda diripente a cambia e suma di fiansa. A menciona cu e.o. a cambia e exigencia pa introducion di dolarisacion (estudio aki 2 aña) y e edad di pensioen lo ta 66 aña y no 67 na 2025.
FACT 6: Nos a bin compronde for di Knops cu e draft pa e acuerdo conveni awor ya caba tabata cla for di juli 2020 y cu awor nada no a cambia INHOUDELIJK! Ta cierto cambio redaccional a tuma lugar.
Aruba a logra pa e RFT di Korsou y St. Maarten no wordo implementa aki. A logra usa e LAFT como e base di e RAFT.
FACT 7: E motibo pakico e RAft tabata nesecario tin di haber cu e falta di confiansa di e gobierno Hulandes, despues cu dos prominente miembro di e partido di e Premier a dicidi cu apoyo di e Premier, pa trece cambio den e LAft.
FACT 8: E diferencia entre e LAFT y e RAFT ta cu e RAFT ta un concensus RIJKSWET y esaki ta “leidend”, esta e reglanan ta skirbi den piedra y Aruba NO por haci ningun cambio den e ley aki.
FACT 9: Mescos ta trata di ley cu ta defini COHO. Supuestamente e Landenpakket (LP) lo wordo diseña door di COHO y Premier di Aruba. Aki ta supone cu lo tin "inspraak", pero Knops a bisa categoricamente cu e deal ta “op vrijwillige basis, maar niet vrijblijvend”. Si no cumpli lo no haya fiansa y esey ya caba a sosode durante e prome y di dos tranche na unda cada bes a "draai Aruba de duimschroeven" aun mas prome cu duna e fiansa. Awor no lo ta diferente. Si Aruba no bay di acuerdo cu e exigencianan hulandes Aruba NO lo haya e siguiente tranche.
A termina bisando cu COHO no lo haya “landsbevoegdheden”, esta cu no lo bay sinta den stoel di gobierno y parlamento.
FACT 10: Ta mas cu logico cu COHO no ta interesa pa sinta den stoel di gobierno y parlamento, pasobra "as a matter of fact" COHO ta para riba nan.
Premier a elabora riba transparencia den e forma cu gobierno a tende cu e condicionnan Hulandes.


text:
comision atleta
-
News
Jordy Presidente nobo Comision Atleta
Jordy Groters a bira e presidente nobo di e Comision di Atleta di Comite Olimpico Arubano. E ex-seleccionado di Aruba…Read More »
-
News
Presupuesto 2019 aproba
Federacionnan miembro a aproba e Plan di maneho y Presupuesto 2019 di Comite Olimpico Arubano Dialuna anochi Comite Olimpico Arubano…Read More »
-
News
Resultado eleccion Comision Atleta
Atletanan a eligi miembronan di Comision di Atleta. Dialuna atardi, COA a tene un conferencia di prensa pa amuncia e…Read More »
-
News
Conferencia di Prensa Comision Atleta
Resultado Eleccion Comision di AtletaRead More »
-
News
Make your vote count! Jordy Groters
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
News
Make your vote count! Kamilah Dammers
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
News
Make your vote count! Jemal Le Grand
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
News
Make your vote count! Kyra Hoevertsz
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
News
Make your vote count! Allyson Ponson
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
News
Make your vote count! Quincy Breell
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »


text:
Maris Stella SBO ku tremendo sena “Selebrashon Dia di Bandera”
Maris Stella SBO ku tremendo sena “Selebrashon Dia di Bandera”
Den kuadro di Selebrashon Dia di Bandera, Maris Stella SBO a organisá un sena dia 27 yüni último.
Kaminda ku e alumno nan un total di 15 a bini huntu for di 12’or di mèrdia pa bin hasi nan preparashonnan den e restorant i kushina. Tur loke ku a wòrdu sirbi a ser prepará riba e mesun dia ei.
Tabata un anochi plasentero i e platonan tabata full krioyo pero den un bachi moderno. Kompaña pa un bon servisio. Tur invitado a sali sumamente kontentu ku e resultado final.
Nos kier a yama danki na tur ku tabata presente pa asina duna e sosten na nos alumnonan.
Riba e fotonan por apresiá parti di e anochi na e Restorant di Maris Stella SBO, na Grebbelinieweg 62.


text:
DVG:
Veterinaire Dienst su servicio di Abattoir ta recorda comunidad riba nan orarionan adapta pa temporada druk di December 2020
ORANJESTAD, Aruba –4 november 2020: Veterinaire Dienst ta recorda tur persona cu kier sacrifica un cabrito, carne of porko pa consumo pa luna di december, mester hasi esaki na Abattoir. Matamento di bestia na cas ta ilegal y por tin su riesgo nan pa salud di hende. Tur hende cu kier haci uzo di servicio di Abattoir pa sacrifica un bestia durante luna di December 2020 por haci esaki for di Dialuna te cu Diahuebs, parti mainta cuminisando di dialuna 16 di november te cu dialuna 21 di december.
Alabes ta anuncia cu e proceso di sacrifica animal na Abattoir ta tumando lugar a base di afspraak. Doño cu ta desea di sacrifica un of mas animal pa come mester percura pa yama di antemano pa confirma cu e kier haci uzo di e servicio di Abattoir. Esaki ta pa purba coordina e matansa na un manera mas structura, cumpliendo cu reglanan di hygiena y e prevencion di transmision di Corona Virus. Pa haci afspraak por tuma contacto cu Veterinaire Dienst na telefoon 5224310 of 5224320 of pasa personalmente na Veterinaire Dienst Barcadera # 1.
Ta pidi encarecidamente pa trece e animalnan na e orario di cita. Si no bin na ora stipula mester haci un cita di nobo. Corda bon sin afspraak bo lo no wordo atendi. Tene na cuenta cu e ultimo dia pa mata bestia lo ta Dialuna 21 di December 2020, no warda te ultimo ora y traha bo afspraak na tempo.
Ban coopera hunto pa asina e proceso na Abattoir por bai na un manera planifica y trankilo pa asina nos tur por pasa un bon fin di anja.


text:
movecion y salud
-
News
Recap Olympic Youth Camp
Aki un recap di e Olympic Youth Camp organiza pa e Studiantenan di Movecion y Salud. Danki na Christen Goeloe…Read More »
-
News
Olympic Youth Camp 2019
Studiantenan di Movecion y Salud por ta contento cu e proyecto Olympic Youth Camp 2019 Como parti di nan stage…Read More »
-
News
Juliandrah Rodriguez ta conta di e 2 dianan di Olympic Youth Camp
Studiante nan di Movecion y Salud cu a stage na Comite Olimpico Arubano a tene dos dia di actividad pa…Read More »
-
News
Christen Goeloe ta amplia riba e Olympic Youth Camp
Futuro docente Christen Goeloe ta conta nos con e prome dia di e Youth Olympic Camp a bay y kiko…Read More »
-
News
Prome dia Youth Olympic Camp
Prome dia di e Youth Olympic Camp tabata bon atendi. E prome dia di e Youth Olympic Camp organisa pa…Read More »
-
News
Docente di Movecion y Salud ta amplia riba e dos dia di actividad
Comite Olimpico Arubano lo ta organisando diasabra y diadomingo proximo un Youth Olympic Camp hunto cu futuro docentenan di Movecion…Read More »
-
News
Dos dia di Youth Olympic Camp
Dos dia di Youth Olympic Camp cu futuro docentenan di Movecion y Salud E Youth Olympic Camp aki ta consisti…Read More »


text:
MiNEGOSHI tei pa asesorá bo den e temporada difísil aki
MiNEGOSHI tei pa asesorá bo den e temporada difísil aki
Geplaatst op 19 March 2020 dor di Ministerio Desaroyo Ekonómiko
WILLEMSTAD- Mirando e situashon ekonómikamente delikado ku e pandemia di Corona ta kousando i e efekto direkto ku esaki tin sobretodo riba nos empresarionan chikí i mediano, Ministerio di Desaroyo Ekonómiko(MEO) ta pone disponibel e sosten i apoyo na e grupo frágil aki pa medio di e servisio di MiNEGOSHI.
MiNEGOSHI ta un servisio ku e ministerio aki ta brinda na siudadanonan ku ta deseá di lanta nan propio negoshi pero no sa unda pa kuminsá, pero tambe na empresarionan eksistente ku tin mester di èkstra tep i empuhe pa por sigui nabegá nan negoshi den direkshon pa kresementu.
Den kuadro di esaki, e Tim di MiNEGOSHI ta hasi un yamada na tur empresario mikro, chikí i mediano ku tin e nesesidat di risibí asistensia òf asesoria empresarial durante e pandemia aki, pa manda un e-mail na info@minegoshi.org i gustosamente e tim di MiNEGOSHI lo trata na yuda bo ku esaki. Den e mail ta nesesario pa menshoná informashon i un poko di e historia di bo empresa, bo datosnan komo doño di e negoshi di moda ku e tim di MiNegoshi por tuma kontakto kubo pero tambe un deskripshon di e retonan spesífiko ku bo empresa ta konfrontá a konsekuensia di e situashon aktual.
Tambe ta importante pa komo doño di e negoshi bo menshoná bon kla kiko ta e lokual ku bo ta spera ku MiNEGOSHI lo por asistí òf asesorá bo empresa kuné. Asistensia i asesoria di MiNEGOSHI ta sosodé konfidensial i ta liber di gastu.
Ministerio di Desaroyo Ekonómiko i e tim di MiNEGOSHI ta biba ku empresarionan rònt Kòrsou den e tempunan difísil aki i ta keda positivo ku pronto nos lo sali for di e situashon aki mas fuerte i komo un pais solidario.
Kualke informashon adishonal tokante servisionan di MINEGOSHI ta optenibel riba nos wèpsait www.minegoshi.org


text:
Agan
Agan of Heru ta un instrumento musikal ku tabata wordu usa antes na Kòrsou i Boneiru pa kompaña e instrumentonan tambu ku kachu durante fiestanan di kosecha.
E instrumento tabata traha di un djente di plu kibrá i su forma tabata brutu i e tabata pisa. Pa toka e agan e tokadó tabata tene e agan na e punta, di moda ku e parti rondo tabata keda drumi riba su brasa. E habri den su largura tabata keda ariba. Pa protehé su kueru di brasa e tokadó tabata bisti na su pols ku banchi traha di plachi heru, yama barba, riba kua e agan tabata sosega durante tokamentu. Ku un pida bara di heru yama manga, e tabata dale parti rondo dje agan ritmikamente. E agan ta wordu toka tambe ku dos pida heru (agan di tres pida) óf klabu grandi.
Banda di okashon nan manera seu i simadan e agan tabata wordu toka durante kargamentu di piedra pa duna e kargadónan mas animashon pa por hasi e trabou pisa. Segun desaroyo di tempu e agan a bin wordu reemplasa pa chapi, komo esei ta muchu mas fasil pa maneha.


text:
Bon bini na Ministerio di Tráfiko, Transporte i Planifikashon Urbano di Gobièrnu di Kòrsou. Nos ministerio ta mihó konosí komo Ministerio di VVRP (Verkeer, Vervoer, en Ruimtelijke Planning).
Mishon
Ministerio di Tráfiko, Transporte i Planifikashon Urbano di Gobièrnu di Kòrsou ta responsabel pa desaroyo duradero di tráfiko, transporte i planifikashon urbano. Den e ministerio akí e palabranan integral, sigur i limpi ta pará sentral. E ministerio ta un organisashon den kual ta hasi uso di e mihó instrumentonan pa mantené i mehorá e kalidat di bida di tur siudadano i pèrkurá pa aksesibilidat optimal di Pais Kòrsou.
Mishon di e ministerio ta trata spesífikamente e siguiente puntonan:
Ta papia tokante: - Palabranan di Minister Jesus-Leito - Sera konosí ku Sr. Chesley Rach,
Tópiko di e siman aki ta: Benta di United TeleCommunication Services - Resúmen di trabounan
Puntonan ku ta trata: • Mensahe di Minister Jesus-Leito • Kòrsou komo anfitrion di e di 41


text:
Biaha
-
Conseho / tips ora di biaha
Cu informacion tocante e situacion di e pais cu bo ta bay bishita, bo por prepara bo mes miho riba e risiconan cu bo ta core pa bo seguridad durante bo estadia na e pais. Risico manera secuestro, atraco arma, atentado of desastre natural. Mirando cu asuntonan di exterior ta un asunto di Gobierno di Reino, bo por bishita www.rijksoverheid.nl/onderwerpen/reisadviezen pa masinformacion y conseho (na Hulandes) tocante e pais cu bo kier bishita.
-
Vacuna contra keintura geel (caarchi geel)
Vacuna contra keintura geel (caarchi geel)
Segun sugerencia y reglanan di Organisacion Mundial di Salud, Ministerio di Salud di Aruba a dicidi cu entrante 1 di maart 2018, ta exigi e certificado Internacional di Vacunacion of Profilaxis (CIVP), kiermen e vacuna contra keintura geel, miho conoci como Carchi Geel, di tur pasaheronan cu drenta Aruba for di luganan den riesgo di keintura geel.
-
Importacion di mercancia ora di biaha
Bo ta topa Douane (Departamento di Aduana) ora cu bo a caba di pasa inmigracion y bo a busca bo ekipahe.


text:
WILLEMSTAD – Dia 21 di yanuari aña pasá un señora Brasileña, kende ta mama di dos yiu di 13 i 10 aña respektivamente kendenan tur ta biba na Brazil a pidi pa por haña pasaporte Hulandes, pasobra tata dje muher ta makamba, pero gobiernu a ninga di duna nan pasaporte.
E kaso a tuma lugá den Korte na Amsterdam kaminda un abogado Brasileño a bringa e kaso pa su kompatriota usando traduktor, pero en vano: Gobiernu a keda insisti ku e muhé i su yunan no por haña pasaporte Hulandes.
Por sierto ku e kaso a tuma lugá via transmishon di televishon pa motibu di e peliger di corona.
Tata dje muhé tambe tabata presente den Korte na Hulanda komo informante.
E señora Brasileña a haña nashonalidat Hulandes dia el a nase, pasobra su tata ta makamba.
El a keda biba na Brazil pero fo’i dia el a bira mayor di edad el a mantene laso ku su famianan na Hulanda.
Regularmente el a bai Hulanda pa bishita su famianan i orientá su mes riba un futuro komo habitante di Hulanda.
E tabatin pasaporte Hulandes i a prolongá esaki regularmente pasobra e tabata biaha diferente biaha pa Hulanda. El a buska trabou na Hulanda komo fisio terapeuta i ta duna lès den ‘pilates’.
‘Pilates’ ta un sistema di fitness ku a bin na moda siglo pasá i su promotor yama Joseph Pilates, kende a yama su método Contrology, pasobra e tabata konvensi ku serebro di hende ta dominá muskulo.
El a solisita na Hulanda i por duna lès na Hulanda, pasobra e tin number di seguro sosial Hulandes.
Na 2007 el a kasa na Brazil i a haña su dos yiunan pero su kasá a muri repentinamente na 2015 i bou dje sirkunstansianan ei el a lubidá di renobá su pasaporte.
Segun Consulado Hulandes e pasaporte a vense tres luna kaba, pero e señora ta insisti ku e no por pèrdè su nashonalidat Hulandes pa motibu dje fayo ei.
Ku su pèrdida di nashonalidat, su yunan tambe a pèrdè nan nashonalidat Hulandes.
Sinembargo servisio di Imigrashon a deklara ku e pasaporte a vense despues di 10 aña sin ku e muhé a tuma paso pa renobá esaki na tempu i el a biba mas ku 10 aña sin interupshon na Brazil i pa regla el a pèrdè su nashonalidat.


text:
E artista contemporaneo, Natusha Croes, lo ta facilitando un tayer di arte bibo ‘live art’, uzando su practica como un creador multidisciplinario. E flamante artista aki, a termina su estudio na Gerrit Rietveld Academie, Audio Visual Fine Arts (2015) y su Master of Arts in Performance Making na Goldsmiths University of London (2019). E workshop aki di ‘performance’ ta cuminsa 17 Mei pa 11 di Juni tur dialuna, diamars, diaranson y diabierna for di 6or di atardi pa 9or di anochi na Ateliers ‘89.
Lo enfoca durante e tayer aki riba e ‘externalización’ di e espacio interior di cada un di e participantenan, uzando medio artistico manera texto, dibuho, pintura y collage. Nan ta pasa door di un proceso ‘introspectivo’ corporal pa asina manifesta den e pistanan di palabra y imagen loke ta biba den nan. For di eynan lo analisa e vision board crea, pa duna un ruta di buskeda pa e materialnan cu lo por crea e portal entre nan realidad interior pa e exterior.
Esaki lo manifesta un realidad nobo den formato tres dimensional. Uzando tecnica di diseño di obheto/espacio tres dimensional manera sculptura/instalacion pa asina crea e ‘set design’ of e plataforma cu finalmente lo ser activa y presenta den ‘performance’ of film/video. Un biahe profundo den e participantenan nan mesun sentido di existencia, pa asina conecta cu nan alma y fuente di creatividad. Natusha Croes lo facilita e proceso cu diferente ehercicio di ‘revelation’ y modo creativo unico di contesta e preguntanan manera: Ken mi ta di paden bayendo pafo?
Pa inscribi por manda preferibel un e-mail cu tur informacion personal na director Ateliers ’89 elvis@ateliers89.org Por yama tambe e siguiente numbernan di telefon: 5654613 – 5885776. Edad ta 12 aña pariba.


text:
Lamentablemente a bin tuma nota cu tin basta erornan ora di yena e prolongacion.
Team di FASE ta urgi tur aplicante, en particular esun cu ta pidi prolongacion, pa yena e formuliario cu informacion corecto y completo.
Riba e formulario ta wordo pidi pa “Number di registracion di FASE”. Esey kiermen cu bo persona mester yena bo FASE ID original.
Si bo ta pone un otro number manera por ehempel di e ultimo prolongacion, chens ta cu bo datanan lo wordo verifica robez. E lo mustra cu e number ta di un otro persona.
Cual lo ta resulta cu bo persona no ta ricibi pago di bo prolongacion (ainda).
Tambe ainda tin un grupo cu ta yena nan number di ID di Censo robes. Den caso cu bo no tin un carchi di ID di Censo, ta conseha pa bay saca un extracto di Censo pa asina verifica bo number di ID corectamente.
FASE Team a bin ta asisti mayoria di esunnan cu haci eror pero door di a simplifica e aplicacion y e proceso, mas cu claro kier mira mehoracion den e forma con ta yena e aplicacionan. Esaki ta hasi tambe cu awor no ta keda mucho tempo ni tampoco oportunidad pa hasi corecionan cual ta nifica cu e aplicacion mester drenta na ordo.
FASE kier yuda tur esun cu tin derecho riba FASE.
Si bo persona tin duda si bo a yena bo formulario corectamente, por fabor tuma contact cu Team FASE via email: asistencia@fasehelpdesk.com. Si ta ZZP email ta: zzp@fasehelpdesk.com. Asina nos por yuda pa duna bo y ademas coregi bo error pa asina toch logra pa bo ricibi FASE. Tene cuenta si cu tur esaki lo causa tardansa.
Porfavor tuma bon nota cu deadline pa luna di December ta awo dia 10. Pa luna di December no tin spacio pa coregi prolongacionnan ni aplicacion nobo. Pues no core riesgo di no ricibi FASE na december. Yena tur informacion corecto y sigura bo FASE.
FASE Helpdeskteam
7 december 2020


text:
Busca Palabra
Encuesta
Download
Proyecto Scol Multilingual
Category: Actualidad
DEA ta publica buki digital na Papiamento
Oranjestad – Departamento di Enseñansa Aruba (DEA) tin e sumo placer di anuncia cu Proyecto Idioma a publica 21 buki digital pa mucha na Papiamento y pronto lo publica mas pa yega na un total di 60 buki. Esaki ta riba e website di Storyweaver, cu ta un plataforma digital, caminda por lesa storia online.
Censo piloto: Papiamento ta e idioma mas uza na cas
Oranjestad – Den preparacion pa Censo 2020, Departamento di Estadistica (CBS) a conduci un Censo Piloto na luna di october 2019. Un di e preguntanan haci, tabata pa scoge entre e dos idiomanan mas papia na cas. E resultado ta mustra cu Papiamento ta e idioma mas uza na cas, sigui pa Spaño, Ingles y […]
Festival di Buki pa Mucha 2020
Oranjestad – Biblioteca Nacional Aruba (BNA) ta organisa Festival di Buki pa Mucha. Un proyecto anual pa stimula lesamento cerca tur mucha den comunidad. E tema di e festival 2020 ta ‘Historia’ cu e lema ‘Tempo di mi tempo’.
Nobo den Coleccion Digital BNA: Watapana
Oranjestad – Cu hopi orguyo Biblioteca Nacional Aruba ta anuncia cu Watapana (1968-1972), un revista clave den historia di literatura y cultura di Antias y Aruba, awo ta disponibel riba BNA su plataforma digital.
Documentario “Papiamento, Nos Idioma” ta riba YouTube
Oranjestad – Na aña 2009 Departamento di Enseñansa Aruba (DEA) a produci e documentario “Papiamento, Nos Idioma” cu e meta pa duna informacion y presenta echo relaciona cu nos idioma. Pa logra esaki a combersa cu un cantidad di experto cu a comparti nan conocemento y experiencia.
Curso: Habilidad di idioma Papiamento
Oranjestad – Center of Lifelong Learning di Universidad di Aruba (UA) ta organisa curso “Habilidad di idioma Papiamento”.
Feria di Papiamento 2019
Oranjestad – Fundacion Lanta Papiamento (FLP) ta organisa un Feria di Papiamento diadomingo dia 26 di mei proximo.
APP nobo di Papiamento
Oranjestad – Diahuebs, dia 20 di december ultimo, durante e actividad “Tertulia, Cosecha 2018” organisa pa Fundacion Lanta Papiamento na Biblioteca Nacional, Minister di Enseñansa, Ciencia y Desaroyo Sostenibel, dr. Rudy Lampe, a lansa un app nobo di Papiamento.
Parlamento di Aruba a aproba e ley di ortografia
Oranjestad – Dia prome di november 2018, Parlamento di Aruba a trata e ley di ortografia di Papiamento durante un reunion publico. E reunion a bay den un bon ambiente y casi tur parlamentario a hiba palabra pa haci pregunta y pa expresa nan pensamento y sintimento tocante ortografia y Papiamento en general.
Disertacion: “Valorization of Papiamento”
Oranjestad – Dia 15 di november drs. Joyce Pereira a defende su tesis doctoral titula “Valorization of Papiamento in Aruban society and education, in historical, contemporary and future perspectives”. Esaki a tuma luga den e aula di Universidad di Corsou Dr. Moises da Costa Gomez (UoC).


text:
MERKA — E Klásiko Mundial di Beisbòl a yega na su final ayera ku e selekshon Merikano derotando Puerto Rico ku skor di 8-0. Picher di Merka, Marcus Stroman a keda nombra komo e hungadó mas balioso di e Klásiko Mundial 2017.
Banda di esaki tambe e hungadó nan ku ta den e “2017 All-World Baseball Classic Team” a keda nombra. Akinan e pelotero Kurasoleño, Wladimir Balentien a keda selekshon di forma unánime. Balentien ku a hunga pa e selekshon di Reino a tabata tin un promedio .615 ku 4 honron i 12 kareda empuha durante e kampionato.
E siguiente peloteronan a keda selekshon pa e “2017 All-World Baseball Classic Team”:
Like this:
Like Loading...
Related


text:
KRALENDIJK – Maneho di Kuerpo di Polis di Hulanda Karibense (KPCN) ta konsiente di e importansha di integridat den kuerpo di polis. Asina maneho di e kuerpo ta bisa den un reakshon kòrtiku riba e rapòrt ku a sali wikènt ku a pasa di e èks hefe di polis hulandes Gerard Bouman tokante KPCN. “No mester tin diskushon tokante integridat di KPCN . Ta p’esei ta reakshoná alertamente riba kada señal i si ta nesesario nos ta aktua tambe.”
“Kuerpo a tuma nota di e señalnan tokante kestionnan di integridat”, e maneho di kuerpo ta bisa. “Liá na esaki e kuerpo lo laga hasi un investigashon di kultura lokal relatá na e normanan i balornan ku ta pertenesé na un organisashon di polis, relatá na nan propio kòntèkst lokal.”
Outo di trabou
Bouman den su raport ta deskribí banda di fayonan organisatorio tambe hopi violashon di integridat pa miembronan di e kuerpo, entre nan uso privá di outo di trabou. Esaki lo ta sosodé desena di aña kaba i p’esei ta aseptá lokalmente. Bouman ta haña ku e kos aki mester para.
Maneho di kuerpo ta para tras di e reakshon di presidente Charles Mercelina di sindikato di polis NAPB BES ayera, ku lo sigui desaroyá e protokòl di integridat i ku , maneho di KCPN ta bisa, ‘enfátikamente lo bai forma parti di kultura di e kuerpo’.
Otro pregunta manera e rekomendashonnan di Bouman pa un otro organisashon ku esun di KPCN lo no kontestá aworaki.
‘No verídiko’
Pero e parlamentario hulandes Ronald van Raak (SP) ta yama e rapòrt ‘no verídiko’. “Bouman mes ta envolví den un investigashon di korupshon, esaki no por den un investigashon di integridat. Tin motibu si pa wak e organisashon bon i no solamente ku wowo hulandes. Ta trata kon nos por haña un kuerpo di polis bon ku rekurso limitá.”
Van Raak no sa eksaktamente ken lo mester hasi e investigashon pero en todo kaso ‘un hende ku tin eksperensia na e islanan’.
Outornan Gijs van den Heuvel i Pieter Hofmann


text:
Bo tin algun pregunta? Klek riba e siguiente link.Tuma kontakto >
Publiká riba 19 December 2017
Willemstad – Durante su partisipashon na e reunion anual di hunta di direktiva di Banko Mundial i Fondo Monetario Internashonal, Minister di Finansa sr. Kenneth Gijsbertha a firma un akuerdo di duna asistensha konosí komo Reimbursable Advisory Services (RAS) ku Banko Mundial. Reimbursable Advisory Services (RAS) ta un programa kaminda Banko Mundial ta ofresé asistensha tékniko, servisio analítiko i sosten ku implementashon di maneho òf programa riba petishon di e pais. Kòrsou a buska asistensha pa evaluashon di nos sistema finansiero pa rísiko di labamentu di plaka i finansiamentu di terorismo. Ta importante pa nos komo pais sa unda nos ta vulnerabel pa e tipo di práktikanan aki. Konsekuentemente e konfiansa internashonal den nos sektor finansiero lo oumentá.
Na firmamentu di e akuerdo, direktor regional Banko Mundial pa area di Karibe señora Tahseen Sayed a duna Kòrsou kòmplimènt pa e manera rápido ku nos a atendé pa yega na e akuerdo di asistensha. Usualmente e proseso di yega na e akuerdo aki ta tuma dos aña. Kòrsou a kuminsá deliberashon na mart di e aña aki i na òktober kaba a firma e akuerdo.
Un grupo di trabou nashonal konsistiendo di profeshonalnan di Ministerio di Finansa, Banko Sentral di Kòrsou i St Maarten (CBCS) i Financial Intelligence Unit (FIU) antes MOT, ku sosten di konseheronan di Banko Mundial lo ta enkargá ku e tarea aki. E trabou ta kuminsá febrüari 2018.
Ku Fondo Monetario Internashonal minister Gijsbertha a palabrá ku e tim di ‘Article IV Mission’ lo bishitá Kòrsou den desèmber. Esaki ta un tim di Fondo Monetario Internashonal ku ta bishitá pais miembro pa hasi un sondeo di desaroyo ekonómiko general den e pais, di su maneho dirigí pa mantené stabilidat ekonómiko, un balansa eksterno sustenibel i liberashon di komersio internashonal.
Meta di e reunion anual di hunta di direktiva di Banko Mundial i Fondo Monetario Internashonal ta pa trese tur banko sentral, ministernan di finansa i desaroyo, parlamentarionan, sektor privá, ehekutivonan, representante di organisashon sivil i akadémiko pa diskutí prekupashonnan di interes global manera pronóstiko di ekonomia mundial, kaba ku pobresa, desaroyo ekonómiko i efekto di yudansa.
E aña aki tópikonan prinsipal pa Karibe i paisnan chikí tabata:
Den kaso di e tema di banko di korespondensha, un par di luna pasá Merka a introdusí sanshon pisá den forma di multa ekstremadamente haltu pa su bankonan den kaso ku konstatá ku nan a pèrmití labamentu di plaka i transakshon ku ta finansiá organisashon terorista pasa via di nan kanalnan. E bankonan na nan turno a tuma medida pa minimalisá nan rísiko ku esaki por pasa ( derisking). Nan a stòp transakshon ku bankonan den paisnan ku nan no ta sigur ta sigui regla di kumplimentu ku lei manera mester ta. Paisnan chikí ta esnan ku e desishon aki a impaktá mas. Durante e seshon di Small States Forum a bin dilanti ku hopi di paisnan chikí ta dependé di e sèn ku nan famia afó ta manda pa nan i aworakí esaki a baha drástikamente pa motibu ku alternativa pa manda sèn ta hopi karu. E konklushon di seshon riba e tema aki tabata ku paisnan chikí tin ku traha huntu pa sostené otro pa yega na un solushon. Presidente di Fondo Monetario Internashonal señora Christine Lagarde a reta tur pais chikí presente pa pensa ‘out of the box’ pa yega na solushon pa e asuntu aki i tur otro asuntu ku ta hungando un ròl aktualmente.
E tema determinashon pa konstruí bèk despues di destrukshon di naturalesa a fokùs riba impakto di orkan riba region di Karibe e aña aki. Durante kòmbersashonnan riba e tópiko islanan di Karibe a bisa ku e kos di mas importante despues di e orkan ta fondo pa nan por traha mesora riba rekuperashon ekonómiko. Minister di Finansa demishonario di St Maarten sr. Richard Gibson a konta di su eksperensha resien ku Irma i ku e proseso di rekuperashon lo tin impakto riba budget di gobièrnu di St. Maarten pa próksimo añanan.
Durante un di e seshonnan riba e tema aki, tokante komersio eksterior i koperashon di desaroyo sra. Lilianne Ploumen di Ulanda minister, demishonario na e momentu ei, a konta ku tabata posibel pa Ulanda duna asistensha lihé na St. Maarten ta danki na koperashon den Reino via di Kòrsou ku e por a hasi esaki. E a yama Kòrsou públikamente danki pa su koperashon.
Reunion di hunta di direktiva di Banko Mundial i Fondo Monetario Internashonal a tuma lugá di 11 pa 16 di òktober na Washington, D.C.


text:
Nos ta trahadonan di e compania cu jama AGS (un groundhandler ) na airport. Nos ta trahadonan cu semper a traha hopi duro pa e compania aki.
Dia cu gobierno a dicidi di sera frontera, sera airport, nos a wordo manda cas y despues nos mester a presenta na oficina pa firma un carta cu ta bisa “EXTRA DAY OFF WITHOUT PAY”
Danki Dios cu nos a hanja “FASE” na e luna di april.
Na mei, juni, juli nos a bai over pa e loonsubsidie. Nos a hanja 60 % di nos salario.
Awor na fin di Juli nos ta wordo jama atrobe na oficina pa nos firma un carta cu ta,bisa: reduction of working hours to zero hours for an undefinite period.
E Carta ta sigi bisa cu AGS ta bai traha cu un grupo selecta. Tambe e carta ta bisa cu e compania no por paga e wage tax / loonbelasting pa tur e trahadonan.
E grupo selecta aki ta bai hanja loonsubsidie y e otro grupo di trahadonan mas o menos 80 hende ta bai wordo saca for di e loonsubsidie. Esnan cu wordo saca for di loonsubsidie mester aplica pa FASE. (FASE RELIEF)
Nos a manda e-mail pa Gobierno na dao.arbeidsgeschillen@gmail.com y gobierno a bisa nos cu esaki no mag y cu nos mester entrega keho na supervision@svbaruba.org. Nos a hasi esei , pero te cu dia di awe nos no a hanja ningun reaccion di SVB.
Nos ta pidi instansianan di gobierno pa intermediacion pa cu e trahadonan cu ta den incertidumbre, no ta bai tin pan mas pa nan y pa nan famia.
Trahadornan di AGS


text:
Lidernan di deporte a pasa EHBO ku éksito
Lidernan di deporte a pasa EHBO ku éksito
Un di e puntonan ku sin duda gerensia di FDDK ta trahando tur dia di nobo riba dje, ta pa alsa kalidat di su produkto- i servisionan. Mas ku klaro, pa esaki ta posibel, mester invertí tambe den su rekurso humano.
Resientemente tur e lidernan di deporte a sigui un kurso di rekapasitashon di promé ousilio serka sr. Sambo di Oranje Kruis, loke nan tur a pasa ku éksito. Djaluna dia 26 di yüni último nan a risibí nan karnèt nobo na man di sra. Mihayla Felicia di Rekurso Humano i tambe sr. Tonny Bakboord, nan mènedjer.
Riba potrèt athunto, e grupo di lidernan di deporte huntu ku sr. Sambo i tambe sra. Felicia.
FDDK, na kamida pa perfekshon!


text:
KRALENDIJK – Aña pasá FLTD a kuminsá un proyekto piloto pa regalá kashi di buki ku buki na 12 krèsh. Pa e proyekto aki a aserká MBO ku e petishon pa laga studiantenan di departamentu di karpinté traha 12 kashi di buki pa por regalá 12 krèsh. FLTD mes a kumpra e palunan ku ta nesesario pa por a traha e kashinan.
E trahamentu di kashi a bira un proyekto pa e studiantenan di MBO. E studiantenan ta bou di guia di mener Martijn Babtiste.
E aña aki e proyekto ta ser finanansiá pa Wings of Support di KLM. Ku e sosten finansiero grandi aki, nos por a kumpra material pa traha e kashinan i bukinan nobo pa e kreshnan tantu esunan di aña pasá komo esunnan di e aña aki lo risibí un tas yen di buki nobo skibí pa outornan lokal. Entre otro Denise de Jong, Linda Coffie, Morela Warner i Katy Thielman.
Durante siman di buki for di 9 di novèmber te ku 12 di novèmber, e studiantenan i representantenan di FLTD a entregá e kashinan i bukinan na e 12 krèshnan.
E intenshon di e proyekto aki ta pa siña i stimulá nos muchanan lesa for di edat hopi yòn. Tambe pa motivá lidernan di krèsh pa lesa mas tantu ku e muchanan p’asina nan por lanta ku amor pa lesa i sigui desaroyá positivamente.
Dia 12 di novèmber a entregá e último kashi di buki i bukinan na NSO ‘Bright and Happy Kids’. Ta trata di un akohida pa mucha situá den e área di kaminda nieuw amsterdam z/n. Eileen Croes – Piar, presidente di ‘Fundashon Lesa ta Dushi’, a papia durante e momentu i a splika tokante e kashi i buki ku nan a entrega e skol. “’Fundashon lesa ta dushi’ tin un proyekto i huntu ku MBO ta pasando na tur akohida pa mucha stap pa stap, pa pone un kashi di buki na e skol. E aña aki 12 akohida pa mucha a haña un kashi ku buki. Den kuadro di siman di buki, ‘Fundashon Lesa ta Dushi’, ku e meta ta pa promové i stimulá muchanan di edat entre 4 pa 12 aña pa nan lesa. Ta importante pa lesa, loke ta hasi e mucha sabi. E idea ta pa poulatinamente sigui pone mas buki den e kashi pa tur mucha tin buki pa lesa. E meta ta pa tur skol tin un kashi yená ku buki pa muchanan lesa”, Eileen Croes- Piar.
Liset de Keijizer direktor MBO, a bisa ku ya ta di 2 aña ku e proyekto ta kanando, loke ta hopi importante. “MBO ta traha huntu ku ‘Fundashon Lesa ta Dushi’. Ta un plaser pa mira kon entusiasmá e muchanan ta ku yegada di e kashi ku buki aden. Ta importante pa e bukinan ta na idioma papiamentu i hulandes. 2021 ta kontinuá pa asina hasi mas mucha di otro skol, kontentu ku buki pa lesa”, Liset de Keijizer.
Direktiva di Fundashon Lesa Ta Dushi ta sumamente agradesido na Wings of Support i MBO-SGB ku nan gran aporte pa realisashon di e proyekto inportante aki.


text: KRALENDIJK—Ayera anochi pa mardugá di awe a tuma lugá marcha di despedida di karnaval 2020. E parada a kuminsá na altura di rotònde van den Tweel Supermarket i a tèrminá na e sitio di kustumber manera tur aña ta e kaso na Stadion di Playa. Gruponan dòrná ku lus a bria durante parada di despedida. Mas o ménos 12’or di mardugá di awe, último grupo a yega stadion di Playa, pa por a sende “Rei Momo” na kandela. Rei di Tumba 2020 Luigino Molina a kanta su tumba riba lugá di stashoná outo dilanti di stadion di Playa, miéntras Enzo Finies a supla “Rei Momo” na kandela. Un multitut di hende a yega na e sitio huntu ku karnavalistanan pa presensia “Rei Momo” na kandela. Di e manera aki a yega final di temporada di karnaval 2020.


text:
Resientemente Dienst Uitvoering Onderwijs (DUO) a tuma e desishon pa enkargá algun ofisina di kobransa ku diferente kasonan. Nos ofisina no tin influensia riba e desishon ei.
E kosekuensia ta ku un otro ofisina tambe por aserkabu, aunke ku bo tin kaso na nos ofisina kaba. Esei por resultá den konfushon.
Pa e kasonan ku ta na nos ofisina, nada no a kambia: pa esei bo por tuma kontakto ku nos ofisina so. Si na dadu momentu un otro ofisina aserka bo persona, lo bo mester tuma kontakto ku e ofisina konserní.
Si tin kualke pregunta por tuma kontakto ku nos via:
E-mail: info@dkc.cw
Tel: +5999 7369588
Whatsapp: +5999 6712074
konfushon kasonan di DUO
Resientemente Dienst Uitvoering Onderwijs (DUO) a tuma e desishon pa enkargá algun ofisina di kobransa ku diferente kasonan. Nos ofisina no tin influensia riba e desishon ei.


text:
WILLEMSTAD – Un di tres partido pa por laga refineria Isla sigui traha. Ku esaki tambe gobièrnu di Kòrsou ta spera di evitá un krísis grandi for di dia ku ConocoPhillips a pone beslag riba PdVSA.
Den un konferensha di prensa gobièrnu a trata espesialmente di trankilisá pueblo. “No tin motibu pa pániko”, segun promé minister Eugene Rhuggenaath. Anteriormente e sindikatonan PWFC i APRI, ku su presidente Gherrel Remilia, a indiká ku tin hopi intrankilidat bou di personal di refineria. E direktiva di refineria no ta bisa nada, lider di sindikato Angelo Meyer di PWFC ta bisa, loke ta kontribuí na e intrankilidat.
‘Hurídikamente posibel’
Awor gobièrnu ta spera pa promé yega na un solushon den un kombersashon ku PdVSA i ConocoPhillips. Pero minister di Desaroyo Ekonómiko Steven Martina ta enfatisá tambe e búskeda urgente di un di tres partido, ‘e solushon di un ‘joint effort’.
“Suponé ku e beslag keda, e ora ei bo por kumbiní ku PdVSA ku otronan ta importá zeta krudo, djei refineria ta hasi su trabou i por kumpra e produkto final.” Hurídikamente esaki ta posibel e minister ta bisa, pero e kompania venesolano mester koperá si.
Ayera atrobe e nòmber di BP britániko a kai, ku kende Kòrsou den pasado yega di a firma un deklarashon di intenshon kaba. Tin otronan tambe, Martina ta bisa, pero gobièrnu no ke menta nan nòmber promé ku ta mas konkreto.